
SADRŽAJ s 

Aleksandar L F&nnyn; Pjesme: April« Obrisi da¬ 
ljina, Sakrivene boli, Nova generacija, 

Slavko Ježić: Brak male Ra, Roman iz običnog 
života u veliko doba, (Nastavak,) 

A. G, Matoš: Klobuk. 

Fran Galovič: Marija Magdalena. Drama u tri 
čina s epilogom. (Nastavak.) 

Lonis Heraon: Marija Chapdelaine. Pripovijest iz 
francuske Kanade. Prevodi dr. Drago Ćepulić. 
(Nastavak.) 

Viktor Kralj; Ratni dojmovi. (Nastavak.) 

Julije Kempf: Instalacija Bartola grofa Patacića 
de Zajezda za požeškog velikog župana, 

Listak: Naše slike. Umjetnost. Kazalište. Glazba. 


»Vijenac« izlazi jedamput nedjeljno. Cijena ma je mje¬ 
sečno K 60.—. Pojedini broj stoji K 20.—. 

Uprava »Vijenca« nalazi se u zgradi učiteljske škole, 
Medulićeva ui. broj 30. prizemno desno, a uređuje od 8—13 
Novac se šalje Poštanskom čekovnom zavodu u Zagrebu 
sa upravu »Vijenca« na broj 34649. 

Rukopisi se šalju dru, Ferdi Nikoliću, Zagreb, Medu!i- 
ćora 30/L 







Opčine $fo6. i fir. gfar. grada Zagreba 
Petrlnisfia ulica 3 3 * 0 . 1t£ao ■fuđnilfte uf. 

Ulošci 3£ 1SS.OOO.OOO’- 


Prima uloške na uložne knjižice i na tekući račun . Izdaje 
čekove i kreditna pisma, te obavlja isplate na temelju akre¬ 
ditiva na sva tu i inozemna mjesta. \Kupuje i prodaje valute 
i devize. Obavlja sve burzovne naloge savjesno i kulantno. 



Za ufošfie tamii grad Zagreb . 

ALEKSANDAR I. FANNYN: PJESME 


APRIL. 

ADA april grane, naranče procvatu 
vrelo, žuto sunce sok zemaljski siše 
i po parku sipa slap sunčane kiše 
ko božanstvo gordo u kraljevskom zlatu. 

A kad veče pane u najdubljem satu 
sve mirisno cveće požudnije diše 
i gdekoji bokor na grani se njiše, 
a pupoljci liče umornome jatu 

što u snu dubokom sluša lijepe basne 
(Tko zna, možda i to dobro cvijeće sniva 
sred umorne noći srebrene i kasne.) 

I dok tihi vjetrić stabalje cjeliva 
i vraćaju krošnje cjelove mu strasne 
nad obzorjem žut i velik mjesec pliva. 

OBRISI DALJINA. 

NOŠTVO toplih boja po zapadu teče. 
Plaštevi i sjene padaju i ćute 
i nečujno stižu čaši i minute 
u mekano, vrelo, uspavano veče. 

Misao se moja horizontom kreće 

i strastvene želje u daljini slute 

mirise i struje po putu prosute, 

dok sve duše nijeme pred tajanstvom kleče. 

I kroz sumrak prvi ravnica se vije 
u mramornom muku i u tihoj sjeti 
s ljubičastim velom što no zemlju krije. 


SAKRIVENE BOLI. 

V 

C ESTO silna bol me razdire i para 

kroz jesenske magle zlobnih, žutih dana 
i nada mnom leti bezbroj crnih vrana 
kao crne mrlje vrh sivih oltara. 

Svim poljima mojim Nepoznati hara, 
pa lemeše lomi i željezo brana. 

Mrvi stara gvožđa memlom izglodana 
i usjeve kida, čupa i obara. 

I bezdana patnja stišče me i guši 
al' ni jednu suzu oka mi ne proli. 

Nešto samo ruje duboko u duši 

ko demoni divlji, rutavi i goli. 

I dok ćutim da se u meni sve ruši 
jednim smješkom krijem oluje i boli. 

NOVA GENERACIJA. 

M I posrćemo po dugoj perspektivi. 

Po nama plešu mrtve ulice grada 
i valjaju ploče podzemnih Arkada. 

Oblaci nas guše olovni i sivi. 

Ko pseta za nam plaze porivi 

dugi; šum se krade jednog teškog pada 

i po koje parče sa oltara nada. 

Sve danas skače po neoranoj njivi. 

Kraj nas zvuče vječno ritmovi i strofe 
i vjetrovi kupe zamršene prame. 

Kuće plaču jekom blize katastrofe. 




dok moj tamni pogled po obzorju leti. 
Tu posljednji grimiz svodovima pije 
i nemiran bludi nepoznatoj meti. 

Beskrajna se vela trgaju pred nama 
i mi tragični junaci jedne drame 
ginemo po mračnim ruševinama hrama. 

BRAK MALE RA 

ROMAN IZ OBIČNOG ŽIVOTA U VELIKO DOBA. 
Napisao SLAVKO JEŽIĆ. 


11 . 

Zagreb, 11. rujna 1918. 

K AGI moj Feđa, 

Ne znam, što se s tobom dogodilo, 
da mi na zadnje pismo, što sam ti 
ga pred neko mjesec dana oda¬ 
slao s mora, još nijesi odgovorio. Bit će valjda 
kakvi »ljubavni jadi«, a u tom je slučaju čovjek 
neubrojiv, dakle i neodgovoran — i to te ispričava. 
. . . Magarluk je, da smo nas dvojica već više puta 
ostali dulje vremena ovako bez dodira, ne znajući 
jedan što se s drugim dešava. No unatoč takvih 
pauza u našoj korespondenciji ja ipak nijesam ni¬ 
kad osjetio, da bi se prekinula nit prijateljstva, 
koja nas spaja, tek je ta nit bila prazna, bez kora¬ 
lja i bisera. Ne bismo li pokušali, dragi Feđa, da 
opet nanižemo po koji biser na nju, kako smo ono 
negda znali? 

Ne pitam zato — kako smo to nekoć govorili i 
pisali — je li »na meni red«, već pišem, jer ti imam 
nešta da kažem. I ti, Feđa, nemoj gledati na »red*, 
već mi piši, kad ti štogod na srcu bude. Piši mi o 
svojim ljubavima, o Štefici, o svemu, što se tebe i 
našeg kruga iz mladosti tiče. Piši, dragi, ja čekam. 

A sada — o meni! . . . Toliki sam uvod samo 
zato načinio, jer sam željan glasa od tebe, i jer mi 
nije vjerojatno, da ti nijesi ništa doživio, dok se sa 
mnom toliko toga događalo . . . Pisao sam ti o 
Aranki, o Miri, Aurori i Branki, ali ni sam ne znam 
više što, jer je zadnjih dviju mjeseci tolike toga 
prohujalo mojom dušom, da mi je teško misli i osje¬ 
ćaje srediti. Oprosti zato, ako pripovijedam razba¬ 
cano i bez reda — fali mi ona vremenska distan- 
cija, tako potrebita za historika . . . 

Gle, pada mi na pamet, kako mi se s Tvojim 
zadnjim pismom dogodio m a 1 h e u r. Kad sam ga 
već napisao, zametnulo mi se. Držao sam, da sam 
ga turio u koju knjigu, ali uzalud sam sve preko¬ 
pao, nije ga bilo. Nakon par dana slučajno sam ga 
našao u džepu ogrtača, koji je visio na stijeni u 
mojoj sobi. Ogrtač, koji nijednom nisam imao na 
sebi za cijelo vrijeme, što sam bio na moru! . . . 
Kako sam ga do bijesa onamo stavio? . . . Da sam 
profesor, rekao bih upravo »profesorska rastre- 
senost« . . . 

Da je ovo pismo pisano s mora, jamačno bih ti 
opisivao krasotu njegovu i krasotu čitave prirode, 
ljutio bih se na madžarske nametnike, koji su se 
bacili na naše Primorje kao uši na zdravo tijelo, 


pa ih sve čupaš i bacaš i nikako da ih istrijebiš; ili 
bih se tješio time, da će se i za njih doskora naći 
radikalna »mast«, od koje će ametom uginuti . . . 

Da ti pišem iz Crnoga Luga, i da sam dobro ras¬ 
položen, raspisao bih se o čarima »ladanja«, možda 
bih dodao kakvu pjesmicu o Janičinim sjajnim oči¬ 
ma, možda... da, da sam loše raspoložen, pri¬ 
čao bih ti o gladu, o aprovizaciji, o načelniku Li¬ 
povcu; prišapnuo bih ti možda čak i o tom, kako 
sam malne izgubio glavu ... ali manimo! . . . 

A da pišem iz Višnjevca . . . ne, ne . . . onda ne 
bih pisao pismo, onda bih naprosto ispjevao pjes¬ 
mu i poslao bih ti je. Nego iz Višnjevca nisam ti 
pisao i tako pjesme nema . . . 

Pišem ti iz Zagreba . . . Ali ova dva mjeseca 
tako me ispuniše novim i snažnim dojmovima, te 
bih ti morao prije svega uskliknuti: »Novica sam, 
a I’ ne koji prije!« . . . Sve, što sam ti trenutak prije 
spominjao, i o čemu ne ću da ti pišem, sve mi je 
to danas tako daleko, kao da to gledam kroz san 

— jer ja sam ti doista snivao, mili moj druže, »di¬ 
van san, jasan ko na javi« ... a to ti je bio moj 
boravak u Višnjevcu! 

A propos! Malne da sam i zaboravio reći, kako 
sam se s Aurorom prilično hladno rastao na moru. 
Baš kod oprosne večeri našla se f a c h e e. A znaš li 
zašto, amice? Jednom sam je za večere povukao za 
rukav i dao joj znak neka izađe napolje. Bilo mi je 
tužno pri duši, pa sam se bojao samoće. Ona se na- 
mrštila i nije išla, a Miri je kasnije pripovijedala, 
da sam ja ono veće očito imao s njome »zavodni¬ 
čke« namjere! . . . Feđa, Aurora je od moje majke 
mlađa za ciglih šest godina, a od mene starija za 
neko dvanaest! ... I još k tomu, one sam večeri 
bio sav zaokupljen sasvim drugim mislima! . . . 
Ona mi je međutim opet poklonila svoju naklonost, 
no i danas još ne vjeruje, da su moje namjere ono- 
madne bile sasvim čiste!- 

Ali sad o Višnjevcu! 

Amice! Samo je osam dana trajalo, ali to vrijeme 
u Višnjevcu bilo je za mene kao carstvo sanja. Po¬ 
misli, sve imaš, što želiš, svi ti nastoje ugoditi, svi 
te tetoše kao »svoje dijete« — tako me okrstiše 
gospođe — onako jedan divni »dolce far niente« 

. . . Biljar, kuglana, čamac, kočija, dva glasovira 

— zašto nisam Paderewski? — pa krasan park s 
hengematama, pokraj parka rijeka, iza rijeke šu¬ 
ma . . . ukratko onako mali raj na zemlji, U Viš- 

njevcu sam osjetio, što to znači biti bogat. I pomi¬ 
slio sam, što li bi čovjek mogao stvoriti, da je to 
njegovo, pa da nema materijalnih briga, već da se 
može sav posvetiti studiju i radu. 

U dvorcu ima i lijepih knjiga, koje su pokojnom 
ujaku služile kao priručna biblioteka; tu sam na¬ 
šao dobrih francuskih stvari, pa sam mogao i čita¬ 
njem da si prikratim vrijeme, kad bi drugi iza obje¬ 
da malo pridrijemali. 

Ali glavno je bilo ugodno društvo ovih dama. 
»Presvetla« — općeniti naziv gospođe Farkaš, Mi- 
rine i Brankine majke — »presvetla« je glava i če¬ 
tiri stupa kuće, jer »presvetli« joj je prepustio da 
drži i njegov, četvrti ugao, privilegij, što ga muže¬ 
vi redovno s ponosom pridržavaju za sebe. On se 
ograničio na to, da hoda po gospodarstvu, da za¬ 
novijeta, viče i grmi. Branka ga je, okrstila »gro¬ 
movnikom Perunom«. U nje je uopće sve vrvjelo 
od duhovitih opazaka i ujeda, te me je upravo iz¬ 
nenadila. Možda zato, jer je dosta zlobna, a zloba 
je prvi korak do duhovitosti. Mi smo dva bili nekud 
najskladniji tamo: ja — »enfant gate«, ona — »en- 
fant terrible«. Aurora je »stvor pun dobre volje«, 
ali dalje ništa, a Mira je diplomata kao i pokojni 
»onkl Tomica«. Meni ti se tamo pričinjalo, kao da 
nisam nikad našao toliko dobrih ljudi odjedamput 
zajedno kao što u Višnjevcu. Kad sam malo raz¬ 
mislio o tome, došao sam do spoznaje, da su ti ljudi 
zato tako dobri, jer im je uistinu dobro i ne znaju 
za zlo. Razlika prema drugim bogatim ljudima 
leži u tome, što su drugi bogatuni obično egoiste 
i bez srca, a ovi evo nastoje, da i na druge padnu 
zrake, što se reflektiraju s njihove sreće. Ili je to 
možda samo zato, da pokažu, što mogu?! . . . 

Trebalo bi zaći u detalje, da pomoću njih uz- 
mogneš sastaviti mozaik sanje, što sam je tamo 
prosnivao. Ali kako da se to kaže? Svaka je mi¬ 
nuta bila krasna, trebalo bi svaku oslikati. 
Gospođe su neprestano tetošile »svoje dijete«, mi¬ 
lovale ga, igrale se s njime . . . Sjedim u parku na 
sjenovitoj klupi, Mira mi nosi čokoladu, Aurora 
maže marmeladu na kruh, a Branka mi dovikuje 
»belle vue!« .. . To će reći: gledaj, kako se Miri 
ispod izrezanog »dirndla« nagledaju grudi! . . . Ali 
ne veli to zato, da zaista gledam Miru, već da 
svrati pozornost na svoje vlastite grudi, koje se 
okoristiše jednakom prilikom, da malo zirnu na¬ 
polje i provire u taj lijepi božji svijet. . . Onda do¬ 
laze partije na čamcu, pa kupanje, lutanje po šu¬ 
mici te hvatanje lopoča po jezeru, što je uvijek 
skopčano s opasnošću da se sunovratiš u vodu . . . 

Onda opet čitamo pjesnike, ispruživši se gdje¬ 
god u hladu, ili Branka tjera Miru da mi ma¬ 


nikira nokte — »molim te, nemoj biti dosadna; 
spusti se jedamput i do nas iz tvojih visina!« — 
a Mira se trsi da ne bude trouble-f ete i 
manikira. .. pritisnuvši dosta nespretno moju 
ruku na grudi, što opet daje Branki povoda, da 
svaki čas izvali po koju zlobnu primjedbu... Au- 
rora vječito sanjari, uzdiše slušajući pjesme, čupka 
listiće ivančici i potiho šapće: »Er liebt mich, vom 
Herzen, mit Schmerzen, ein wenig, oder gar 
nicht« ... Kod toga onda redovno stane pomalo 
klimati glavom, dok napokon ne zadrijema . . . 

Ona uopće ništa drugo i ne radi nego samo sa¬ 
njari, jede i spava. Mnogo sanjari, još više jede, 
a najviše spava . . . Iza objeda prva »nasloni trudnu 
glavu«. Cijelo društvo pomalo za njom. Mira ode 
za Aurorom u spavaonicu, a Branka u park. Ja za 
njom. Ona se ispruži u hladu na hengemati te me 
draži za Auroru — da bismo bili »fini par« — ili 
za Miru — da previše zagledam u njezine grudi... 
A ja se branim i klečeći pokraj nje pomalo lju¬ 
ljam hengematu. A ona se izazovno smije i nepre¬ 
stano sipa zlobnosti i pikanterije. Ja se napokon 
zabušim glavom u njene grudi i sigram se s njima. 
Ona se smije i povlači me za kosu. Napokon 
legnem u hengematu do nje, ogrlim je i obaspern 
cjelovima. Ona se još uvijek smije, ali tiše, a njena 
se ruka s kose spušta prema vratu, i meni se čini 
kao da me privija k sebi... Odjednom se trgne: 
»Da nas tko vidi!«, uspravi se, zažarena i rasku¬ 
štrana, izgura me iz hengemate, te mi se opet na¬ 
stavi rugati svojim posprdnim tonom: »Vi ste naše 
dijete .. . malo, zeleno dijete . . . osoba bez spo¬ 
la . ..« A ja se tobože ljutim i tvrdim, da nisam 
dijete . ..« Ja sam u svako doba spreman nastu¬ 
piti dokaz istine, da nije tako . . .« Onda na čas 
zašuti, da me odmah zatim pošalje gore u kat, u 
moju sobu. »Čitajte štogod! Ovdje bi vas mogao 
tko vidjeti! ...« Tako to gotovo svaki dan- 

Jednom smo se izvezli na kočijama. Bili smo 
jako veseli i pjevali smo. Čak smo i pili vino, što 
smo ga u »barilcu« ponijeli sa sobom. Nitko od 
nas nije pijanica, ali ovaj put smo htjeli biti ve¬ 
seli. Branka se gradila kao da joj je vino udarilo 
u glavu, samo da može sans gene stavljati pri¬ 
mjedbe i pripovijedati paprene šale i ja sam hinio 
»veselo« raspoloženje, da se mogu malo drskije 
vladati prema Branki; Aurora se doista malo 
opila, pa je doskora stala klimati glavom; samo 
Mira je malo pila i uvijek je zadržala u svom vla¬ 
danju stanovitu otmenost. . . Obašli smo neku 
staru gradinu u okolici, naužili se lijepa vidika, 
osvježili povijesne uspomene, poslali par karata 
znancima i sašli dolje na cestu ka kolima. Aurora 

se sjetila jednog svog izleta, prošlih godina i stala 
deklamirati: 

Na strmu vrhu stojiš krut, ponosit 
Ko smjela duša davnih ti vladara . . . 

Branka ju je nevinim glasom zapitala, znade li 
možda Harambašićevu pjesmu o »Buhi«, da nam 
je deklamira, našto je Aurora okrenula glavu, a 
Mira namrštila obrve . . . 

Sjedili smo u kolima, a Aurora je još rukom 
mahala na takt: 

A sada? jeknuh: pjesme, priče, bajke! , . . 

I plakah gorko ko na grobu majke- 

U isti mah vrisnu. Branka joj je nemilosrdno 
očepila kurje oko na malom prstu i u isti mah po¬ 
božno uzdahnula: Ah, Bože, kako je ovdje krasna 
okolica! . . . 

Kod povratka je pripicalo sunce. Učinio sam 
se kao da tražim rupčić, da obrišem znoj, pa da 
ga ne mogu naći. Branka me je zlorado gledala, 
kako se znojim, i naćubila usne prema meni. A 
ja sam lakom gestom ispružio dva prsta desne 
ruke, naglo ih spustio u Brankin decollete, 
među grudi, i u tili tren izvukao njezin mali ba- 
tistasti rupčić, koji je tamo bio skriven, te se njime 
stao ležerno hladiti kao lepezom. Sve je to trajalo 
nekoliko sekundi. Mira je široko pogledala, Au¬ 
rora je zinula kao som, a sad je na Branki bio red 
da se namršti... Ali gledajući moje bezazleno lice, 
prasnula je u smijeh, najprije Branka, za njom Au¬ 
rora, a napokon i Mira . . . 

Dabome da me je Branka kod kuće u četiri 
oka pozvala na red, jer da je kompromitiram 
pred sestrom i kuzinom i da je se više ne usudim 
dotaknuti svojim »kriminalskim« rukama — njezin 
omilio izraz — pa kad sam je bez riječi skrušeno 
i pokajnički gledao, isplazila mi je tako zlatno je¬ 
zik: »bee«, i naglo se okrenula, da sam bio prisi¬ 
ljen pritisnuti joj na šiju jedan zvonki poljubac . . . 

Sjutradan me je kod hengemate pitala, koju od 
njih triju najviše volim. Ne znam ni sam, zašto, 
možda tek zato, što sam je htio malo dražiti, od¬ 
govorio sam: Auroru imam doduše rado, jer je do¬ 
bar stvor, ali vas imam pedeset puta radije . . . »A 
Miru?« . . . Miru imam pedeset puta radije od 
vas! . . . 

Bila je šala, ali u zao čas! . . . odgurnula me je 
od sebe, neka idem k Miri, i ni časka mi više nije 
dala počinka. Još isto popodne cijela je kuća znala 
za moj »salamonski sud«, kako je Branka izvo¬ 
ljela reći . . . Doskora smo dabome opet bili prija¬ 
telji, ali od toga dana neprestano me peckala za 


Miru — što je zapravo bilo sasvim deplasirano i 
bez svake istinske podloge . . . Možda je time htje¬ 
la samo da pokrije sebe i da maskira naše male 

intimnosti od hengemate- 

I to je prošlo. Višnjevac više nije nego san, 
kratki, ali krasni san . . . Bilo mi je kao kraljeviću, 
koji je boravio u začaranom dvorcu, a oko njega 
se brinule i dvorile ga tri dobre vile ... I ja sve 
sklapam oči, htijući da dalje snivam san, iz kog 
su me prerano probudili . . . 

Zbogom, Feđa! Moram da završim — pola je 
dvanaest pa se žurim Miri u posjete. Ostaj mi 
zdravo i javi se brzo svome odanome 

Braci* 

12 . 

PRELUDE. 

Tako sam sretan danas . . . Samo ti vidjeh sjenu, 
kako za uglom prhnu i poput sanje nesta — 
ali duša je dalje sanju pretkivala moja, 
duši je svijetla, sunčana sreće zasjala cesta. 

Slika mi izroni tvoja, na morskome pružena žalu, 
sunce gdje pali te južno; ili ko ribica mala 
ljupko se praćkaš po vodi; ili mi potiho pričaš 
s vječitim smiješkom na ustl — jedina si ti to znala! 

Gledam ti preplave oči, lijepe ko ljubavna sanja, 
i slušam riječi ti romon, sladak ko canzonetta, 
što se u muziku slijeva s klokotom vode na žalu, 
s dalekom mornarskom pjesmom: » . . . p r e n d e r e m’, ho! 

la barchetta!«,.. 

Nad nama oblaci bijeli, ružičnim protkani sjajtem, 
kraljevske na njima dvore u jednom podigoh trenu; 
paž je tu s mandolinom kraljici ipjevao svojoj — 

. . . Tako sam sretan danas, tvoju što vidjeh sjenu! . , 

13. 

PROFANA LJUBAV. 

Gadiš mi se! Ružna si mi! Golotinja tvoja 

nema odsjev čiste, svete, vječite ljepote, 

što bez truna gleda se grehote — 

nikad sreće, nikad mira nema uz te duša moja. 

Sve ste jiedne, sve vampiri, gadni i bez broja, 
zadnju zeru iz mog srca čupate dobrote; 
umorna je duša te strahote — 
zaklon tihi željna traži, da odmori krila svoja. 

Zvijezde ištem, ruke sklapam, oči k nebu dižem, 
a preda mnom ponor zijeva, i po blatu gmižem — 
sve je tako gadno — 

Gdje je za me luka spasa, da se u nju sklonem? 
k zvijezdam vinem iz tog blata, što u njega tonem — 
venem tako jadno?- 

(Nastavit će se.) 

KLOBUK 

>isao A. G. MATOS 

staklu izloga sam sebe. Nije se odmah poznao. 
Učinio se sam sebi divom. Porasao je u novoj ci¬ 
jevi. Sjetio se čitanog u gimnaziji Homera, naime 
junaka, koji u božanskim časovima postaju veći od 
samih sebe. 

Na uglu mu salutira stražar. Zvonimir Kažiprst 



MARKO RAŠICA: »KAD ZADUVA ISTOčNJAK< 



VONIMIR Kažiprst osjeti se gospodi¬ 
nom i kupi cilindar. Htjede impono- 
vati. Uvjerio se, da kod nas ne impo- 
nuju ljudi, već cilindar. 

Iduć ulicom od klobučara i ostavivši tamo svoj 
stari mekani šešir, dobi lupanje srca, opazivši u 


zna, da ne daje počast njemu, već klobuku. Prama 
cilindru počinje osjećati duboko poštovanje. Na 
glavi nosi teret i taj teret ga pomalo tišti. Uviđa 
već, da je teže biti gospodin no kukavica. Sjeti se, 
da su krune, prave krune odista teške, kada je već 
tako teretan običan cilindar. Sjeti se na gvozdenu 
lombardijsku krunu na grozničavom čelu ljetnog 
vrelog dana. Sjeti se na papsku trokrunu u žezi 
znojne procesije na staračkom blijedom, oguljenom 
čelu. Sjeti se čak na crvenu krunu Matije Gupca 
i — žedan od težine cilindra krene u kafanu na li- 
monadu. 

Glavni konobar pretvori se u golemi Oooooh ! 


— Uah ! zagalamiše neki gosti u kutu, Kažipr- 
stovi prijatelji . . . 

On se silno smete. Ne bijaše rodjen u cilindru 
i za cilindar. 

Oni iz kuta, njegovi prijatelji, buče kao na po¬ 
klade, a jedan ustane i priđe došljaku s namjerom, 
da mu cijev na glavi »nabije«. Zvonimir Kažiprst 
uvjeri se i opet, da živi u kukavnom, u maljušnom 
i sitničavom svijetu, u kojemu se glasno opažaju 
toaletne promjene, izazivajući cijele potrese i re¬ 
volucije. Zavist, kukavički hrvatski jal pokaže mu 
se i opet u punom svjetlu, i on zine na prijatelja 
što ga htjede šaljivo udariti po cilindru. 

— Gospodine, vi ste hulja i ja vas ne poznam ! 

— Oho, zar se ti tako šališ! — naleti zajapu¬ 
reni, mišićavi znanac u kockastom odijelu na du¬ 
gačkog, dostojanstvenog Kažiprsta, ali konobari i 
gosti ih rastave. 

Zavadjeni znanci poslaše si karte. Dvoboj. Krv. 
Smrt. 

Po bijelom danu napravi Kažiprst u kafani sen¬ 
zaciju. Slava i cilindar počeše ga tištiti. Umjesto 
običnog bakšiša dade oko jedne krune. Časti su 
skupe. 

Na ulici — učinilo mu se — gledaju svi u nj. 
Znoj mu teče izvorom sa čela. Na glavi već nosi 
težinu korpe naših šestinskih seljakinja. Počeo se 
zabrinjivati kao nosilac velike odgovornosti. I 
opet se opazio u staklu izloga. Sam je sebi impo- 
novao. Sam se od sebe uplašio. Srce mu glasno 
kucaše. Uđe u pivaru na zajutrak. Dva konobara 
naletiše i karamboliraše, skidajući njegov ogrtač 
i cilindar. 

— Ne ! — zavapi Kažiprst, zadržavši klobuk 
objeručke na glavi. 

Pivo imadjaše ukus hladne sirutke. Paprikaš se 
zadijevaše za grlo. Cigareta se pretvorila u slamu. 
Neke gospođe u staromodnim šeširima, provinci¬ 
jalke, dugo i pozorno posmatraju cilindraša, koji 
prima dostojanstvenost kipa. Za njegovim leđima 
smijanje, zlobno, rugalačko cerekanje. Kažiprst 
promijeni sve boje sunčanog ogledala, pomodri, po¬ 
zeleni, posivi, pocrni, pobijeli, požuti, i krčmom 
zaori sonornost njegovog podoficirskog organa: 

— Gospodo, ja sam Zvonimir Kažiprst, knjigo¬ 
vođa! Smijete li se vi meni! 

— Ali — ni govora, gospodine ! — ispričava se 
debeli purgar, namiještajući cviker na rumenom 
licu, ližući bijelu pjenu sa tankih crnih brkova i 
držeći za svaki slučaj u desnici golemu čašu. 

Od danas naime nosi Kažiprst na glavi svoju 
čast, a čast treba junački braniti. Međutim, cijeli 
lokal se smijaše, čak i one stramodne provincijske 
gospodje. 

— Hrvatski jal! pomisli gordo Zvonimir Kaži¬ 
prst, gordo popravi novi okovratnik, gordo se diže 
i gordo plati. Cilindar je u njemu pobudio neslu¬ 
ćenu mjeru muškog, junačkog herojskog ponosa 
pa prolazeći kroz visoki inače izlaz, gizdelin se 
malo sagnuo, jer cilindar dobi već dimenziju tornja, 
brda, planine. 

Na ulici sretne kolegu Špišića, koji ga kao stariji 
knjigovođa ne pozdravljaše nikada prvi. Sada mu 
se prvi poklonio. Kažiprsta vrijeđaše ta servil¬ 
nost. Napravio se lud i nije otpozdravio. 

— Pfuj! Hulja ! — čuje za ledjima. — Hrvatski 


jal! — šapne on sladogorkim ponosom, krećući 
uspinjačom kući i plativši, naravno, ekspres. 
S njim se vozio bivši ban, zapitavši ga familijarno, 
ide li dobro njegov sat i navinuvši svoj zlatni ča- 
sovnik po njegovome, srebrenome. 

Na Štrosmajerovo šetalište izađe Zvonimir Ka¬ 
žiprst sa ponosom čovjeka, koji učini besplatnu, 
kolegijalnu uslugu virilisti, velikašu i tajnom sa¬ 
vjetniku. Na glavi mu nije više klobuk. Na glavi 
mu je Slava. 

Zvonimir Kažiprst nosi na glavi čudo i glava mu 
se već muti. 

Isprsio se, vuče dugačke krakove patricijskom 
nemarnošću, ispod crnog ogrtača pokazuje svilenu 
postavu, toranj sv. Marka nije mu previsok. Naba¬ 
vio je cilindar, a sad treba tek još finog psa: najra¬ 
dije buldoga, hrta ili škotskog ovčara. Za bijele 
ljetne gamaše lasno ćemo. 

Gazdarica, kod koje se hranio i stanovao, sirota 
činovnička udova bez djece u vječnom crnom, po- 
žućelom ruhu, i vječnim crnim tihim cipelama od 
jelenje kože, uhvatila se za čelo, ugledavši cilindar 
sa čovjekom. Sive oči joj iskočiše kao pečenoj 
kozi, a usta zinuše kao u štuke u petak na kaptol¬ 
skom sajmu. 

— Gospodin su avanzirali ! — 

— Ne. — 

— Gospodin su bili pri banu ? — 

— Ne. Čujete, gospa Barica: mi smo bili gospon 
i ostanemo gospon. Donesite obed ! — 

Nije se kao obično usudila s njime sjesti. On 
čitaše tobože novine, da izbjegne svaki razgovor. 
Čuo je, kako je rekla brbljavoj susjedi: 

— Taj prokleti cilinder čisto je pokvaril našega 
mladoga gospona. 

— Ni cilinder za šaku buču ! 

— Hrvatski jal ! Prokleti jal hrvatski ! — uz¬ 
dahne Kažiprst, biljegujući jezikom u ustima pa¬ 
lačinku i pijući prvi put kod ručka piva. Kod crne 
kafe prekrsti se krišom gospođa Barica i zaintači: 

— Oni su, mladi gospon kupili cilindera, došli 
su do penez, a ja ih lepo prosim, nek mi za petaču 
više mesečno kvartir i koštu plaćati dostoju. Već 
pređi sem im to povedati štela, ali mi srce ni dalo. 
Život je saki dan skupši, a oni već osam let jednak 
plaćaju. — 

Čačkajući zube, natičući u oko petokrunaš kao 
monokl, zureći u crni sjaj magijskog cilindra preko 
na zidu, slušajući babu kao Presvijetli što sluša ra¬ 
port potčinjenih, Zvonimir Kažiprst doduše malo 
problijedi, ali odreže kratko i jasno: 

— Gospođo, otkazujem vam ovim časom i na¬ 
đite sebi drugoga. — 

— Drugoga bez cilindra ! — zarida i udari baba 
nogom mačka, što je predući uz njenu desnu nogu 
karikirao guravca. 

Taj dan ne bijaše uredovanja i cilindraš zadrije- 
ma na trošnom divanu. Roda. Leti. U dugačkom joj 
kljunu nješto crno kao sudbina i sjajno kao život: 
cilindar. U cilindru nešto živo. Dijete raste, raste 
i raste, dobija žute, četkaste brkove i uleknuta 
prsa sa dugim rukama i nogama, sjedi u uredu i — 
dzim! — kroz prozor doleti sjajni, svijetli i presvije- 
tli cilindar, pa sjedne na glavu, na glavu Zvonimira 
Kažiprsta. I sve, ama sve se klanja Cilindru i Čo¬ 
vjeku: stražari, činovnici, konobari. Vojnik na 
straži pozdravlja ga puškom. Čak toranj, sivi, stari 
toranj sv. Marka se poklonio, pretvorio se na ča- 
sak u krivi toranj, u »moj naklon« u Pizi i povratio 
se u svoj predjašnji, nepokolebljivi historijski po¬ 
ložaj . . . 

Kažiprst se probudi i već mazi desnim rukavom 
svilu čarobnog klobuka kao što se miluje dlaka ko¬ 
nja što dobije okladu na utrkama. Odluči naručiti 
nove posjetnice s krunom i plemićkim predika¬ 
tom, i ponosan kao cilindar pođe na sastanak sa 
svojom djevojkom. Dogovoriše se u Maksimir. 

Mercedes Klofutar bijaše kao sve druge. Žene 
se u velikoj većini slučajeva razlikuju tek fizički. 
Kći časničke udove i vrlo gospodski odgojena za 
očeva života zadržala je višu društvenu ambiciju, 
želeći kao većina njenih drugarica toaletom nado¬ 
mjestiti oskudicu srca i miraza. Ostavila je licej, 
kad joj majka opazi, da licej ne znači uvijek osobit 
kruh u Hrvatskoj. Brak joj ostade jedina nada. Aši- 
kujući prošla je kroz razne ruke kao uzajmljen ro¬ 
man, ali njeni ljubavnici ostavljahu je na koncu 
svojih studija. Sa nekim Dalmatincem, kontom ru- 
daste kose i prezadužene, eksotične elegancije čak 
se kompromitovala. U Zagrebu to međutim nije 
teško, jer su tu i nekompromitovane kompromito- 
vane, pa tako u stvari nije nijedna osramoćena. 
Uzalud je Mercedes znala promuknuti po pjevač¬ 
kim društvima, pa derući postole kao prodavačica 
po dobrotvornim svečanostima i patriotskim pleso¬ 
vima. Ni jedan, ama ni jedan jedini nije se dao upe¬ 
cati. Onda se bacila na stariju gospodu. No ovi su 
više čeznuli za poetičnim gazdaricama no za pozi¬ 
tivnim suprugama. Zatijem je ušla kao pomagačica 
k nekom zubaru, poznatom noktašu, ali i taj zla¬ 
tom plombirani ženskar ostade u tom slučaju 
oprezan. Napokon pade Mercedes na šrajbmašinu. 
Tipkačica. U nekom uredu je tipkala, tipkala i tip- 
tip-tip-tipkala, dok nije natip-tip-tipkala Zvonimi¬ 
ra Kažiprsta, čovjeka solidna i pored svih godina 
vrlo neiskusna. Brak je — umovaše Mercedes — 
još najbolji oblik za žensku slobodu. Već ulazeći 


u taj sakramentalni položaj je muž, umoren i oži- 
gosan životom, u neku ruku krivac pred svojom 
ženom, pa joj kao krivac već unaprijed mora sve 
praštati. Pa onda, muž radi i zarađuje, dok činov¬ 
nička žena može cijeli dan dembelisati, šetati i či¬ 
tati romane u slučaju nedoživljenih. Brak je u ta¬ 
kom slučaju nepobitna ženska korist i muška šte¬ 
ta, a supruga treba tek paziti da joj se ne dogode 
djeca. 

Inače bi Kažiprst uvijek prvi dolazio na sastan¬ 
ke, a danas je dospio kad već ona htjede otići sa 
tramvajske stanice. Nije ga odmah poznala: tako 
bijaše velik, veličajan, veličanstven. Umjesto da 
uđe u tramvaj, nabrekne automobil. Jureći kao na 
krilima sna i želje, ona mu obisne po običaju oko 
vrata, ali on sjedi veličajno kao kumir, držeći lje¬ 
vicom sjajnu amajliju crnog svog cilindra. Desilo 
se čudo i Mercedes držaše, kako će je on iznenaditi 
novošću amerikanskog strica, glavnog zgoditka ili 
barem nečuvenog, ali u novije vrijeme ipak u Hr¬ 
vatskoj vjerovatnog unapređenja. Gledajući ga 
kao više lice, vidjela je već sebe u svom automo¬ 
bilu, u crkvi sa svadbenom kraljevskom koračni¬ 
com, u strašno širokim šeširima sa perima najbrč- 
nijeg noja, pa u kazalištu, u loži, u briljantima na 
gala-večerima, jer kao svi Zagrepčani i ma 
htjede prije svega »imponirati«, »vihtig se pra¬ 
viti«, igrati veliku, najveću ulogu. U ljubavnom za¬ 
nosu gledaše se već u zraku, nad gorama, nad Al¬ 
pama, a aeroplan nosi već u Englesku, u Ameriku 
gospodju Mercedes Kažiprst rodjenu Klofutar. 

Skinuvši se u Maksimiru s voza i našavši se u 
tihim drvoredima, ćutahu pred misterijskim sjajem 
zagonetnog cilindra. Uzaman mu ona zabijaše u oči 
kao čavle poglede svojih crnih, krupnih, kao sje¬ 
nom čežnje modro zarubljenih očiju, uzaman mu 
svijaše ruke oko vrata i uzalud ga cjelivaše. U srcu, 
u duši njegovoj vladaše već crno, sjajno, gospodsko 
dostojanstvo cilindra, pa mu se tek na salašu, pod 
srebrnom, širokom platanom i kod bijele kafe raz¬ 
vezao jezik. 

— Vidiš, Mercika, reče joj neizmjerno važno, dr¬ 
žeći cilindar na koljenima kao liječnik bolesno če¬ 
do — vidiš Mercika, mi nismo jedno za drugo. Ja 
te ljubim, ti mene ljubiš, ali mi nismo jedno za 
drugo. Ja nemam ništa i želim biti gospodin, ti ne¬ 
maš ništa i želiš biti fina dama: to su dvije ništice 
i to ne ide zajedno. Nisam ti prvi i nađi si, Mercika, 
koga drugoga . . . 

Njoj zape u grlu riječ. Što? Zar nju, Mercedes 
Klofutar, zar nju da ostavi taj seljački popapučeni 
opanak, taj riđi i dugački kancelarijski linir? Nju, 
nju! Nju, koja je — da je htjela — mogla imati 
konta Romea Gljivanovich-Barragliu? Nju, što ima 

sve što žena imati može, sve osim toga prokletoga 
novca! 

On oprezno i očinski vrti na koljenu tragični 
cilindar, a ona, opazivši kao višim nadahnućem 
vezu između novog Kažiprsta i novog šešira, usta¬ 
ne, dohvati kupicu i na radost maksimirskih go¬ 
stiju prospe svoju kafu na užasni, na kobni, na 
sudbonosni, na pakleni cilindar, pošavši bezobzirce 
na cestu korakom kraljice. 

On je htjede udariti, ali baci za njom tek vodu 
iz čaše, smoči golema pera na njenom šeširu, a iz 
grla mu prodre tako živinski, tako ludi urlik, da u 
staji zamučaše nadbiskupove krave, dok se basista 
bik oglasio tutnjavom daleke grmljavine. 

— Bijaše mi jalna, što sam kupio novi šešir! Ah 
taj prokleti hrvatski jal ! — žali se Zvonimir Kaži¬ 
prst, plaćajući neznatni račun sa znatnim bakši- 
šem. 

Uzajmiše mu nekakvu kapu. Navlačeći je na 
glavu i opet se osjetio običan, jučerašnji čovjek. 


— Pa to se može još očistiti! — reče konoba¬ 
rica, dižući mokri cilindar kao žabu krastaču. 

— Nikad, nikad više ! 

Dok se Zvonimir Kažiprst gubio kao zločinac u 
sumrak i u šumu, dođoše neki đaci pričajući, ka¬ 
ko se ovčas otmena gospodična htjela baciti u je¬ 
zero, inače vrlo plitko, u kojemu bi bez tuđe po¬ 
moći svakako zaglavila, jer za samoubijstvo malo 
vode treba. 

— I sve to zbog cilindra, zbog toga prokletog 
klapca! — govoraše svijet, pa poče fatalni klobuk 
nabijati šakom, štapom, stolicom, dok ga ne uhvati 
pas, pa s tom izmrcvarenom, izmesarenom krpom 
otrči u sumrak, u šumu, za Zvonimirom Kažipr¬ 
stom, namjeravanim posjetničkim plemićem. 

_ Muuh ! Muuh ! — muču nadbiskupska go¬ 
veda — Buuuuh ! Buuuuh ! — riču klerikalni bi¬ 
kovi grozomornim, gromornim kontrabasima, slu¬ 
teći i objavljujući kroz tiho veće veliku nesreću 
ljudima, životinjama i stvarima. 


MARIJA MAGDALENA 


DRAMA U TRI ČINA S EPILOGOM 
Napisao FRAN GALOVIĆ 
(Nastavak) 


Marija Magdalena 
Makar i to bilo, 
Ja svoga puta ne ću mijenjati, 

Već napried želim istim stazama, 
Dok ne vidim i ne razumijem ! 

M a r c e 1 o : 

Što imaš vidjet ? 

Marija Magdalena 
Ono, što i drugi ! 

M a r c e 1 o : 

Ti buncaš kao u snu. Bolesna si ! 

Marija Magdalena 
Pa možda i to ! Ali sad je kraj, 

I meni valja samo nekud poći . . . 

M a r c e I o : 

Ti sama neznaš, kakve rieči zboriš ! 

Marija Magdalena 
Ja znam ih davno, jer su ležale 
Duboko, tuj u mojim grudima, 

A1 nisu mogle tamu prodrieti, 

I čekale su željno jedan dan, 

Da netko dođe, da ih probudi ! 

M a r c e 1 o : 

(gorkim posmjehom) : 

I došao je ! 


Marija Magdalena 
Došao je, evo ! 
Probudio je tajnu glasova, 

I oni sada izlaze sve jači, 

Ko da ih netko drugi govori, 

A ja im samo jeku ponavljam. 

M a r c e 1 o : 

U očima ti nema jeke ove, 

Jer iz njih stare strasti prodiru 
I traže udilj nove naslade ! 

Marija Magdalena 

(mutno) : 

Da ! Tog se bojim, al će proći i to, 

Pa možda kad me već i ne bude, 

A onda ću da vidim krajeve, 

Što sada ih ne mogu gledati ! 

Marcelo ' 

Zar će to biti sreća ? 

Marija Magdalena 

Za me : da ! 
Marcelo: 

To sve je samo puka opsjena; 

Ti samu sebe varaš ! — Vrati se ! 

Taj put za tebe nije ! — Bit će kasno 
Upoznaš li, da nemaš više nada, 

I da se nebo tvoje smračilo . . . 


288 









G o d. I. 


VIJENAC 


Broj 15. 


Marija Magdalena 

(laganim smiješkom): 

Ne ! Moje nebo smračiti se ne će. 

Jer na njem ima mnoštvo tajnih zvijezda, 
I one će mi putove pokazat . . - 
Marcelo : 

Osviesti se i slušaj ! Pođi sa mnom ! 


Ja imam dvorac, pust i samostan, 
A na moru je ! Mermer portika 
U beskrajnim se valovima ljeska. 
Na srebrnoj ćeš ležat nosiljci 
I slušat pjesmu valova i cvieća ! 

Marija Magdalena 
Zaludu zoveš, ja te ne slušam ! 



Marcelo: 

(tihim, strastvenim šaptom): 

Ja imam zlatnih haljina i pregršt 
Dragulja čistih. Imam koprena, 

Ko uzdisanje sutona su lake, 

I njima ću te prekrit čitavu, 

Da blaže plamen mojih cjelova ! 

Marija Magdalena 
Sve prekasno je ! Ja ne mogu poći. 


Marcelo: 

II hoćeš možda nekud u goru, 

Gdje nema ljudi, — evo, ja sam spreman ! 
I podat ću ti moju mladost svu, 

Ljepotu, ljubav, život i smrt. — Dođi ! 

Marija Magdalena 
Ne, prijatelju ! — Ja te ostavljam. 

Znam. Ljubio si. Ali sad je kasno. 

Jer ono, što se jednoć izgubi, 

To ne vraća se više. — Ostavi me ! 

Razidoše se naši putevi, 

Pa čemu da ih zalud tražimo, 

Gdje ne bismo im traga nikad našli. 

M a r c e 1 o : 

(sasvim kraj nje) : 

I posljednja je ovo ? 

Marija Magdalena 

(izdrži njegov pogled) : 

Posljednja ! 

Oprosti mi ! Ja drukčije ne mogu ! 

M a r c e 1 o : 

A znaš li, što si sad uradila ? 

Marija Magdalena 
Znam. — Rastadoh se sa životom svojim ! 

M a r c e 1 o : 

Ja bdjeti ću nad tobom! Čuvaj se! 

T da te vidim s kime, — mrtva si! 

(Oboje se gledaju još jedan časak u tajni posljednjega ras¬ 
tanka. — Odostrag prolazi svijlet, neki se zaustavljaju, a neki 
idu dalje. — Marcelo se okrene i pođe ne obazirući se više. 
Marija Magdalena uronila je u svoje misli stojeći kraj zida 
na lijevo i ne sluša glasove ljudi, koji prolaze.) 

Prvi muškarac: 

Izgrdio je sve farizeje, 

A ipak, evo, pošao je danas 
U Simonovu kuću. 

Drugi muškarac: 

Ali Simon 

Poštenjak je i nije kao oni, 

Po zbornicama štono hodaju. 

Treći muškarac: 

Ja ne vjerujem! Jedan ko i drugi! — 

On savršenstva uči nas, a eto, 

Sam svoju riječ krši! 

Drugi muškarac: 
i ti si 

Još jučer klicao! 

Treći muškarac: 

Jesam. Ali poslije 
Razmišljah o tom, što sam vidio, 

I bilo mi je, ko da nije sve 
Onako, košto ljudi pričaju. 

Drugi muškarac: 

Ti sumnjaš već! 

Treći muškarac: 

Zar možda nemam pravo? 

Da odista je on taj Mesija, 

Zar izbavio ne bi narod svoj? 

Drugi muškarac: 

On govori o drugom izbavljenju! 


Treći muškarac: 

To sve je liepo, ali — vidjet ćemo! 

Ne velim ništa! 

Drugi muškarac: 

Pa kad Hristos dođe, 

Čudesa veća može 1* činiti, 

No ovaj što ih čini? 

Prvi muškarac: 

On je prorok 

I čovjek svet, al — 

(Pokazujući na trećega muškarca.) 
ovaj ima pravo: 

On morao bi puk svoj izbaviti! 

(Međutim se oko ove trojice skupilo još nekoliko muškaraca 
i žena, pa slušaju razgovor.) 

Prva žena: 

(prvome muškarcu): 

Osamnaest ljeta bijah bolesna 
Od duha zloga, bijah zgrčena, 

Ne mogavši se nikad ispraviti, 

A on mi samo reče jednu riječ: 

»Od bolesti si oproštena svoje!« 

I evo, sada hodam! — Pitajte, 

Koliko vas je volja, ne možete 
Potamniti mu slave! 

Prvi muškarac: 

Žene idu 

Za njegovim tragom najviše! 

Prva žena: 

Jer nisu kao vi, što tražite 
Po danu i kraj svietla vidjelo! 

Treći muškarac: 

Mi želimo do u dno vidjeti! 

Prva žena: 

Al onda vam se pogled zamuti, 

I pred vama je samo pusta magla! 

Jedan Grk: 

Da! I ja sam ga jednoć gledao, 

I od ovih ljudi činio se veći, 

Što ikada ih vidjeh! 

Prva žena: 

Gledajte! 

Taj čovjek nije rođen u Judeji, 

A ipak mora priznati mu slavu. 

A vi, što djela vidjeste mu sva, 

Vi sumnjate i glavom skrećete! — 

Zar nije onda pravo rekao, 

Da nitko nije prorok u domaji?! 

(Nastavit će se). 

MARIJA CHAPDELAINE 


PRIPOVIJEST IZ FRANCUSKE KANADE 
Napisao LOUIS HĆMON. Prevodi Dr. DRAGO ĆEPULIĆ 
(Nastavak) 


JĆA postane središtem svijeta, i bi¬ 
jaše doista jedina točka svijeta, gdje 
se moglo boraviti i više no igda velika 
ljevana peć postane središtem kuće. 
koji član obitelji pošao pod stepenice 
po dvije, tri cjepanice, u jutro čempresove, danju 
lozine, večerom brezine, i stavljao bi ih na goruća 
žeravicu. Kad se činilo, da se toplina smanjuje, 
mati bi Chapdelaine govorila zabrinutim glasom: 

— Ne dajte, djeco, da vatra utrne! 

I Marija, Tit’ Be ili Telesfor otvorili bi vratašca 
peći, pogledali malo vatru i pošli odmah po drva. 

Ujutro bi Tit’ Be skočio s kreveta davno prije 
dana i polazio vidjei, da li su debele brezine cjepa¬ 
nice ispunile svoju zadaću i gorile do jutra. Ako bi 
na nesreću vatra bila ugasla, on bi je opet odmah 
zapalio s korom od breze i čempresovim granjem, 
naslagao bi debele cjepanice na prvi plamen i 
vratio bi se trčeći brzo pod svoje poplune od vune, 
čekajući, dok se toplina opet raširi kućom. 

Vani, obližnja šuma, pače i polja dobivena ru¬ 
šenjem šume, bijahu samo svijet čovjeku stran, 
neprijateljski, koji se motrio s radoznalošću kroz 
male kvadratne prozore. Katkad bi taj svijet bio 
čudne ljepote, leden, kao nepomičan, sačinjen od 
vrlo plavog neba i sjajnog sunca, pod kojim je 
blistao snijeg. No ta jednolika čistoća plave i bijele 
boje bijaše jednako okrutna, i davaše naslućivati 
ubojničku zimu- 

Drugda bi vrijeme bilo blaže i snijeg bi jako 
padao, te sve zasuo, i tlo i grmlje, koje malo po 
malo zatiraše i tamni rub šume, koji bi nestajao za 
zastorom gustih pahulja. Sjutradan bi opet nebo 
bilo vedro, ali bi vjetar sa sjeverozapada duvao 
strašno. Snijeg bi se rastepen u prah dizao i prola¬ 
zio mjestima požara i proplancima kao reful i on¬ 
da bi se stao gomilati iza svih zapreka, koje smeta¬ 
hu vjetru. Na jugoistoku kuće ostavljao bi za so¬ 
bom golemi čunj ili bi tvorio između kuće i staje 
nasipe pet metara visoke, koje je onda valjalo lo¬ 
patom odgrnuti, da se iskrči put. S one strane, 
odakle dolazaše vjetar, bilo je tlo čisto, golo, zbog 
njegova besprestana duvanja. 

U takove bi dane ljudi izlazili samo zato, da na¬ 
hrane životinje, i ulazili bi trkom, izmučeni vlaž¬ 
nom zimom puni snježnih kristala, koji se zatim 
otapljahu na toplini kućne peći. Otac Chapdelaine 
trgao bi sa svojih brkova komade leda, skidao la¬ 



Svaki bi čas 


gano svoju kabanicu postavljenu janjećom kožom, 
i stavio se kraj peći uz uzdah olakšanja. 

— Zar sisaljka nije sleđena? upitao bi. Ima li 
dosta drva u kući? 

Onda bi se uvjerio, da je ta njihova drvena tvr¬ 
đava opskrbljena vodom, drvom i živežem, i pre¬ 
pustio bi se mekom zimovanju, on bi pušio bez¬ 
brojne lule, a žene bi pripravljale večernji ručak. 
Od zime bi pucali čavli u zidovima od letava, kao 
kad puca puška; peć bi natrpana trešnjinim drve- 
tom brujila, a vani bi vjetar duvao i zavijao poput 
buke kakove horde, koja opsjeda. 

— Strašno mora da je sada vrijeme u šumi! 
mišljaše u sebi Marija. 

I primijeti, da je to glasno izrekla. 

— U šumi nije tako stsrašno vrijeme kao ovdje, 
odvrati joj otac. Tamo, gdje je gusto drveće, ne 
osjeća se vjetar. Kažem ti, da Ezdra i Da Be ne 
znaju bijede. 

— Ne? 

Ali nije ona ni na Ezdru ni na Dd Be iznajprije 
pomišljala. 


IX. 

Otkako je došla zima, često se kod Chapdelai- 
neovih govorila o blagdanima, i evo se blagdani 
približiše. 

— Pitam se, hoćemo li imati posjeta na novo 
ljeto, reče jedne večeri mati Chapdelaine. 

I ona prođe redom sve rođake i prijatelje, koji 
bi mogli doći. 

— Azalma Laronche ne stanuje daleko; ali je 
ona odviše lijena. Onima iz Saint-Primea ne će se 
htjeti putovati. Možda dođe Wilfrid ili Ferdinand 
iz Saint-Gedeona, ako led bude na jezeru dobar . 

Jedan uzdah oda je, da još misli na živahnost 
o blagdanima u starim župama, na obiteljske ru¬ 
čke, na nenadane posjete rođaka, koji stižu u sa- 
onama iz drugog sela, omotani kabanicama i 
krznima, a pred njima juri konj, dlake bijele od 
inja. 

Marija mišljaše na druge stvari. 

— Ako budu putevi isto onako loši kao prošlog 
ljeta, reče, ne ćemo moći ići na polnoćku. A ja 
bih bila ipak rado išla ovaj puta na polnoćku, i 
otac mi je to obećao. 

Kroz mali prozor ona promatraše sivo nebo i 
unaprijed se žalostila. Ići na polnoćku to je na¬ 
ravna ambicija i velika želja svih kanadskih se- 

ljaka, pače i onih, koji su najdalje od sela. Sve, 
što je trebalo svladati: zimu, noć u šumi, zle pu¬ 
tove i velike daljine, samo pridonosi još sveča¬ 
nosti i tajnovitosti te zgode. Dan rođenja Isusova 
je za njih više nego jedan dan ili jedan obred u 
slavu obnovljenog otkupljenja; on je za njih razlog 
golema veselja, i drvena se crkva u taj dan na¬ 
puni priproste revnosti i čuđenja. A ove godine 
Marija žuđaše više no igda da ide na polnoćku, 
pošto je toliko tjedana proboravila daleko od kuća 
i crkava. Činjaše joj se, da ima da traži više mi¬ 


losti, koje će joj zastalno biti udjeljene, ako bude 
mogla pred oltarom moliti sred pjevanja. 

Ali sredinom prosinca pade obilati snijeg, fin 
i suh kao prah, a tri dana pred Božić digne se 
vjetar sa sjeverozapada i zamete puteve. 

Sjutradan iza oluje otac Chapdelaine upregne 
Charles Eugenea u velike saone i odoše s Tit'Be- 
om, ponesavši lopate, da pokušaju nabiti cestu ili 
jednu drugu načiniti. Obojica se vrate u podne iz¬ 
moreni, bijeli od snijega, govoreći, da se više dana 
ne će moći onuda proći. (Nastavit će se). 


RATNI DOJMOVI 

Napisao VIKTOR KRALJ 
(Nastavak) 


II. 

KOD GVOZDJECA. 

AKON bitke kod Dobre Noći povla¬ 
čila se austrijska vojska u smjeru 
grada Stanislavova. Naša »leteća bri¬ 
gada« imala je kao obično zadaću, da 
zaustavlja neprijateljsku bujicu, dok glavna vojska 
ne bi zaposjela određenu joj liniju, koju bi armijski 
zapovjednik držao najpodesnijom za obranu. Uzmi¬ 
canje to trajalo je puna dva mjeseca uz vječno 
puškaranje zalaznih četa, među kojima se nalazila 
i naša brigada. 

Bježali smo, što no riječ, glavom bez obzira. Naša 
pukovnija bijaše izgubila daleko preko tisuću mo¬ 
maka, budući da je čitavi bataljun bio zarobljen, 
dok su ostali imali znatne gubitke, to jest od dvije 
tisuće ljudi bila je spala na nekih osam stotina. 
Marševi bijahu vrlo naporni, išlo se bez prestanka 
tek uz dva kratka odmora po deset minuta 
punih dvadeset sati. Istom drugi dan popodne za- 
ustavismo se kod Ivankova, ali ne odmora radi, 
već da dočekamo navalu jednog kozačkog odjela, 
koji je brojio prema našem računu najmanje pet do 
šest stotina konjanika. Odio doduše ne baš velik, 
ali dostatan, da uznemiruje potučenu vojsku na 
bijegu i da unese još više nereda u nju, koja imade 
jedinu želju, da otpočine, da se najede i naspava. 
Zalazne patrule javiše nam, da nas kozaci slijede, 
da ih imade vrlo mnogo i da su već blizu. Odmah 
se zaustavismo, povukosmo rojnu prugu i čekasmo. 

Tko da opiše naše raspoloženje: umorni do klo¬ 
nulosti, dvadeset i četiri sata bez zalogaja, i sada 
kozaci za petama?! 

— Ako kozaci navale, svi treba da skočite na 
noge i otvorite vatru, i pucajte polagano! — čuo 
se nečiji glas- U borbi s konjicom naime treba pje¬ 
šak stojeći da puca, jer dok on sam stoji, ne čini 


mu se konjanik tako velikim, kao kad bi ležao; 
stojeći može pješak, ako ustreba, dočekati konja 
nika na bajunetu, i onda stojeći gađa pješak upra¬ 
vo u visinu sedla, tako te može u isti čas da pogodi 
i konja i konjanika. I tako čekasmo šuštali, gladni, 
žedni i uzrujani na navalu, koja je bila pred nama, 

Nikoga se infanterista tako ne boji kao konja¬ 
nika, i to zato, jer konjanik sa svojim konjem čini 
dojam ogromna i moćna borca, a osim toga je brz, 
osobito kod navale, kad jaši upropanj. I to su 
dva vrlo važna momenta, koji silno djeluju na 
pješaka, tako da ovaj obično izgubi prisutnost 
duha, kad spazi ogromnu masu oboružanih ljudi 
*-a konjima, gdje svom žestinom jure na njega. Pa 
mjesto da strijelja polagano nišaneći, žuri se u 
svojoj uzrujanosti, jer se boji, da ga konjanik ne 
preteče, što obično i biva, ali ne zato, jer nije 
dosta brzo pucao, već zato, jer je odveć slabo ga¬ 
đao. Isti slučaj se desio i kod Ivankova. Kozaci se 
bijahu postavili u frontu od neko dvjesta koraka 
duljine u četiri reda uzevši sebi kao cilj pukovniju, 
koja stajaše na našem desnom krilu. Napredovanje 
započne. Najprije su jašili korakom, da se masa 
stavi u jednovito gibanje, zatim pređoše u kas, a 
kad se približiše na pet ili šest stotina koraka 
svome cilju, zagrebaše u propanj. Naše desno krilo 
otvori doduše vatru s boka, ali s vrlo neznatnim 
uspjehom. Nekoliko konjanika se sruši, što je na 
čas izazvalo među konjanicima mali nered. No 
zato s to većom žestinom podbodu konje i sil¬ 
nom brzinom poput oluje nalete na tako reći golo¬ 
ruku momčad te dijelom razbiju, dijelom zarobe 
gotovo dva bataljuna susjedne nam pukovnije. 

Videći što se u našem susjedstvu zbiva, poku¬ 
pimo se još za vremena, budući da se već tu i tamo 
pojavljivaše ruska infanterija, doduše još daleko 
na obzorju, ali mi smo morali pospješiti, da što 

prije zaposjednemo kod Gnjatina već iskopane po¬ 
stave. Kiša, koja se međutim bila spustila, podupi- 
raše nas u našem bijegu otešćavajući Rusima na¬ 
predovanje. Poznato je naime, da je brži onaj, koji 
bježi, pa makar imao i zapreke svladavati, od ono¬ 
ga, koji progoni pod istim uvjetima. Uzrok je jasan, 
a leži u duševnom raspoloženju jednoga i drugoga. 


Stignuvši nešto pred večer u Snjatin navalismo 
poput gladne zvjeradi na satnijske kotlove, iz ko¬ 
jih dolazaše ugodan miris kiselog gulaša od kon¬ 
zervi. Trideset i šest sati ne bijasmo okusili ni 
jednoga zalogaja. Hljeba dosta; svatko mogaše i po 
dva obroka uzeti, budući da je momčadi bilo go¬ 
tovo za polovicu manje obzirom na posljednji is- 


MARKO RAŠICA: VIlA U SV. 

kaz, prema kojemu bijahu satnijske kuhinje spre¬ 
mile ručak- I vina bijaše na pretek. Momci naime 
izvukoše iz nekog podruma osrednje burence, po¬ 
sadiše ga na jedno dno, dok mu kundacima izbiše 
drugo. I sada mogaše svatko grabiti svojim od gu¬ 
laša musavim kotlićem i piti do mile volje. Želuci 
bijahu namireni, lica zažarena, torba puna hljeba, 
u kotlićima vina. Povratio se život, povratila se 
duša i još da je bilo slobodno zapjevati . . . Ali. . .?! 
Sve bijaše zaboravljeno u najkraće vrijeme: i strah 
i napor i svaki drugi neugodni osjećaj. Kako li je 


JAKOBU KOD DUBROVNIKA 

lako predobiti masu za sebe! Nahrani je i napoji, 
zadovolji joj želudac — i ona će ti dati srce i dušu, 
pa i život. 

Već se stao hvatati sumrak. Zaposjedosmo snja- 
tinske šančeve, koji bijahu tik do groblja iskopani. 
Polako se spuštala noć, a s njome i sitna hladna 
kiša, koja padaše iz niskih sivih oblaka poput gu¬ 
ste magle, Zgurismo se po dvojica po trojica za¬ 
jedno pokrivši se slamom od pšenice, koju smo sebi 
naiupali na obližnjoj njivi i — čekasmo zoru . .. 

Još prije zore nastavismo svoj mučenički put. 

Na tom preko sto kilometara dugom putu, koji smo 
sebi utirali kroz bujnu još nezrelu pšenicu, kojom 
tada obilovahu beskrajne bukovinske i galicijske 
poljane, bijasmo se u glavnom dvaput zaustavili, 
i to kod Gvozdjeca i Majdana, odbivši dakako oma¬ 
nje sukobe i neznatnija čarkanja, kojih bijaše tako 
reći bezbroj. Od ove dvije bitke vrijedna je da se 
spomene ona kod Gvozdjeca- Pošto bijasmo, štono 
riječ, izjeli vatru kod Gnjatina, gdje smo čitavu noć 
odležali pokisli i ozebli na visini kod snjatinskog 
groblja odbijajući ruske izvidnice, marširali smo s 
malim odmorima puna dva dana i jednu noć. Nakon 
dugog i mučnog vrludanja po besputnim šumama i 
šikarama zaposjedosmo gladni, iznemogli i do kože 
mokri oko dva sata izjutra rub neke šumice, koja 
se poput jezika bila pružila niz rebro omašnoga 
brda, na čijem podnožju gotovo u jednoj guduri le¬ 
žaše rastegnuto selo Gvozdjec, upravo pod našim 
nogama. 

Zapovijed je glasila: Pušenje kao i loženje vatre 
strogo zabranjeno; jarak imade biti još prije izlaza 
sunca gotov (dakako jarak tek za nuždu). Momci 
odmah prionuše kopati premda umorni od silnog 
napora, no studen i vlaga ih siliše na to; vatre 
doduše nije ložio nitko, ali pušenje ... Tko da im 
zabrani taj jedini užitak, koji čovjeku može najteže 
časove da učini snošljivijima! I doista još prije izla¬ 
za sunca bio je jarak oko pola metra dubok, što 
dotječe kod navale manjega opsega. Međutim Rusa 
nije nigdje bilo na vidiku ni na najkrajnijem hori¬ 
zontu. Oni nas naime nijesu mogli onom brzinom 
slijediti, kojom smo mi uzmicali, budući da onaj 
koji bježi, instinktivno većma i izrabljuje svoju sna¬ 
gu od onoga, koji ga progoni. To su dva sasvim 
protivna raspoloženja: jedno je strah od pobjednika 
a drugo je zadovoljstvo ili bolje zasićenost, koja 
čini pobjednika mlitavim i sporim. Napetost živaca 
postigla je i kod jednog i kod drugog svoj vrhunac 
s tom razlikom, što pobjednika uznemiruje opre¬ 
znost, dok pobjeđenika osim opreznosti muči još i 
strah. No kod jednog i drugog gubi se ne samo 
energija već i smisao za ratovanje, i to iz tri za¬ 
jednička uzroka: prvo što iza silne napetosti du¬ 
ševne i tjelesne, koja uvijek dolazi u glavnom mo¬ 
mentu bitke do izražaja, bezuvjetno slijedi klonu¬ 
lost; drugo što se i pobjednik i pobjeđenik u sebi 
tiho raduje, jer je iznio živu glavu, koju ne bi htio 
tako brzo i opet staviti na kocku; i treće što u 
onoj klonulosti ljudi i nehotice stanu razmišljati o 
potrebi odnosno o nepotrebi rata. Zato bi oba 
protivnika, da uzmognu svaki za sebe uspješno 
nastaviti borbu, morala izmijeniti malaksalu mom¬ 
čad s novim neistrošenim silama. Da poslije bitke 
većega opsega nastupa klonulost i kod pobjednika 


i kod pobjeđenika, vidi se najbolje po tom, što iza 
prorova bilo čije pozicije nastaje zastoj s jedne i s 
druge strane. 

Sunce je već poodskočilo bilo, no kako se iza 
dugotrajne kiše bila podigla magla, pričinjalo ti se 
sunce kroz tu gustu koprenu kao blijedo-žuta 
okrugla ploča, koja bi sad potamnjela sad opet za¬ 
sjala već prema zgušćivanju odnosno razređivanju 
magle. Napokon nestane i posljednjega vela, a 
žarko se sunce pokaže u svom svojem sjaju, si¬ 
pajući tople zrake na izmorenu, izgladnjelu, ne¬ 
sretnu djecu svoju. Kao zaklani spavahu momci 
svi bez razlike, pa i oni, koji su kao izvidnice 
morali motriti, kad će se pojaviti progonitelj. No 
njega nije bilo. I on je negdje šuštavši počivao . . , 

Čitav taj dan prošao je mirno, istom pred večer 
počelo je bivati življe pred nama. Tu i tamo bi se 
pojavila po dva po tri kozačka konjanika s velikim 
i nespretnim šubarama na glavi, koje su za njih 
tako karakteristične. Gotovo sve te patrule bile su 
se jedva na puškomet približile osim jedne, koja je 
očito bila izgubila pravi smjer, budući da se uspi¬ 
njala na jedno brdo, koje je sa svojim bokovima 
okomito ležalo na našu poziciju, tako te smo mi 
bili kozacima na lijevu ruku, a ne pred njima, kako 
su oni očito očekivali. Istom strojna puška, koja se 
bila oglasila na našem desnom krilu, upozorila ih 
je, da su na krivom putu. Osjetivši metke iznad 
svojih glava zagreboše na hitrim svojim konjićima 
te ih strjelovitom brzinom nestane iza brda, čiji 
obrisi se već počeše gubiti u sumračju. 

Noć se već bila spustila, momčad povečerala, 
jedini obrok toga dana. Kopanje jarka se nastavilo, 
budući da se ob dan nije smjelo raditi zbog ruskih 
patrula. Bez vatre, bez pušenja — sada je svaka 
i najmanja iskrica mogla biti opasna — i bez riječi 
tekao je mučni posao oko izgrađivanja jarka, koji 
je upravo na onom mjestu morao biti znatno du¬ 
blji, budući da je brdo, koje je ležalo nama nasu¬ 
prot, bilo mnogo više od našega, pa je trebalo s ti¬ 
me računati, da će i ruska pozicija stajati više od 
naše., 

Momčad osim one, koja bijaše određena za 
poljske straže te koja je već odavna bila zaposjela 
određena joj mjesta nekoliko stotina koraka pred 
našom pozicijom, bila je podijeljena u tri radne 
partije: jedna kopaše jarak, druga zabijaše koce u 
tri reda pred jarkom ispreplićući ih bodljikavom 
žicom, a treća partija, kosila je već zrelu pšenicu, 
sjekla još zeleni kukuruz i rušila drveće, koje se 
nalazilo pred pozicijom, i to zato, da nama ne 
smeta kod pucanja, a protivniku da ne posluži kod 
napredovanja kao maska, iza koje bi se mogao 
sve do zapreka neopažen približiti. (Nastavit će se ). 

INSTALACIJA BARTOLA GROFA PATAČIĆA DE ZAJEZDA 
ZA POŽEŠKOGA VELIKOG ŽUPANA 


Napisao JULIJE KEMPF 



; ARTIKULARNOJ skupštini požeške 
županije od 17. veljače 1803. pro¬ 
glašen je kraljevski reskript od 
14. siječnja iduće godine, kojim 
je kralj Franjo II. imenovao poslije smrti An¬ 
tuna grofa Pejačevića velikim županom pože¬ 
ške županije Bartola grofa Patačića de Zajezda. 
Reskriptu s izvrsnim potpisom Franje II. priložen 
je i primjerak prisege (Juramentum supremorum 
comitum), što ju je imao veliki župan položiti kod 
svečane inštalacije. Tek u partikularnoj skupštini 
od 6, i slijedećih dana svibnja i. g. bio je prihvaćen 
raspored svečanosti kod inštalacije, koja se imala 
izvršiti dne 6. lipnja 1803. U tu su svrhu otposlane 
objave i pozivi k inštalaciji svim susjednim hrvat¬ 
skim i ugarskim županima, vlasteli, biskupima te 
zagrebačkom i čazmanskom kaptolu. 

Posebni je odbor pod predsjedanjem asesora žu¬ 
pan. sudbenoga stola Josipa Garića, zatim člano¬ 
va velikih sudaca Dragutina Odobašića i Josipa 
Saračevića, te suca grada Požege Ivana Moguša, 
sastavio za spomenutu svečanost ustoličenja ras¬ 
pored (ceremoniale), što se je dakako izvršio do 
najmanjih sitnica. 

1. Kralj, povjerenik i inštalator velikoga župa¬ 
na Đuro grof Niczki, koji je dolazio iz Zagreba već 
je 4. lipnja dočekan s objedom u Kutini. Pred njega 
su se već ujutro spomenutoga dana odvezli u mje¬ 
sto Tucilaču na međi požeške županije kutinski žu¬ 
pnik Ivan Keleković sa kapelanom, prefekt pakra¬ 
čke gospoštije Josip Farkaš, veliki sudac Dragutin 
Odobašić i asesor Josip Višak, zatim provizori ku- 
tinske gospoštije Gaal i Emel. Kod dolaza kr. po¬ 
vjerenika u Tucilaču ispalilo se šest hitaca iz mu¬ 
žara. Nato je Josip Farkaš držao kratak pozdravni 
govor, a zatim su svi spomenuti pratili odličnoga 
gosta na kolima do Kutine. Poslije objeda nasta¬ 
vio se put do Poljane. Pred kolima kr. povjerenika 
jašio je jedan svečano odjeveni županijski stražar 
na konju, dok je oko kola jahalo osam seoskih 
konjanika u narodnom odijelu. 2. Na ulazu u mje¬ 
sto Poljanu moralo se i opet ispaliti šest hitaca iz 
mužara. Tu su dočekali gosta katolički župnik iz 
Gaja Đuro Nikolić s kapelanom, zatim pravoslavni 
župnici Đuro Marković iz Uljanika i Andrija Mar- 
ković iz Trojeglave, podsudac Đuro Subotić i jura- 
sor Nikola Doktorović, te pakrački provizor Kin- 
hej. Svi su ovi s novih osam konjanika pratili gosta 
do Lipika. U Lipiku su dočekali visokoga gosta 
pakrački župnik Dvojak s kapelanom, ravnatelj 


pakračke gospoštije (Jankovića) Franjo Lipljanić, 
blagajnik Ignacije Garić i jurasor Adam Mračić. 
Spomenuta su gospoda uz ponovno gruvanje šest 
mužara otpratili gosta s počasnim konjanicima u 
Pakrac. Tu je kr. povjerenika dočekao sam vla¬ 
dika pakrački Ćiril Živković s pakračkim i daru¬ 
varskim protopresbiterima i inim pravoslavnim 
svećenstvom, a pribavili su kod toga još podsudac 
Franjo Farkaš i u Pakracu nastanjena četa konja¬ 
nika Erdedijeve regimente sa svojim zapovjedni¬ 
kom Vastakom. Dakako, da se i ovdje ispalilo 
službenih šest hitaca iz mužara. 4. Mužara i puca¬ 
nje imao je na brizi sudac Odobašić, a konje i kola 
za podvoz kod pratnje sudac Saračević. 5. U Pa¬ 
kracu je kr. povjerenik prenoćio, a zatim dne 5. 
lipnja nastavio put prema Kamenskomu s velikom 
pratnjom kola (quo maiori numero fieri potesit 
currum) i s osam novih konjanika (rusticanorum 
equitum). U Kamenskomu su dočekali gosta pored 
ostale gospode vlastelin velički i pleternički Jakob 
Svetić, zatim skenderovački župnik Martin Nin- 
ković, stražemanački Jurić, te pravoslavni župnik 
Orozović iz Kamenskoga, podsudac Franjo Ada- 
dić, podblagajnik Antun Byff, jurasor Matija Mli- 
narić itd. Nakon objeda nastavili su putnici put do 
Brestovca. 6. U Brestovcu su visokoga putnika do¬ 
čekali podarciđakon i župnik pleternički Ilija Mar¬ 
ković, ruševački župnik Franjo Sirčić, vlastela 
Andrija i Ignacije Marković iz Cernika, bilježnik 
županije Dragutin Zengevall, komorski fiškal iz 
Osijeka Ivan Matković itd. I ovdje se dvostruko 
gruvalo iz mužara po šest puta na dolasku i pola¬ 
sku iz Brestovca, dok je tu i posebnim prigodnim 
govorom pozdravio gosta podarciđakon Ilija Mar¬ 
ković. Poslije toga se nastavio put prema Požegi 
uz pratnju počasnih seljačkih konjanika. 7. Na 
međi grada Požege kod Kravica (in limitibus au- 
tem liberae regiaeque civitatis Pozeganae ad Kra- 
viczam) čekalo je kr. povjerenika dakako najbroj¬ 
nije odaslanstvo. Tu je bio na okupu magistrat 
grada Požege pod vodstvom gradskoga kapetana 
i suca Moguša, 40 konjanika gradjanske garde i 
druga različna gospoda županijskoga magistrata i 
narod. Odlični je gost dočekan dakako u prvom 
redu gruvanjem mužara (intra mortarium reboa- 
tus), a zatim ga je pozdravio prigodnim govorom 
gradski bilježnik Josip Stajdacher. 8. Na ulazu u 
sam grad čekala je kr. povjerenika četa od 200 
ljudi pod vodstvom bivšega insurgentskoga kapi- 
tana Andrije Tersića i kanceliste Ferdinanda Ma- 

takovića, koji su te ljude na vojničku uvježbali i 
poredali u špalir. Prema županijskoj zgradi bila je 
postavljena sva školska mladež s profesorima i 
učiteljima, koja je klikovala visokomu gostu: Vi- 
vat! (Živio!) U samoj županijskoj zgradi dočekali 
su kr. povjerenika pred stubama umirovljeni pod¬ 
župan i vitez (eques auratus) Filip Strižić, redoviti 
podžupan Petar Maljevac, župan, blagajnik An¬ 
drija Erlinger, svi drugi članovi županijskoga ma¬ 
gistrata, svećenstvo, plemstvo itd., koji su pozdra¬ 
vili gosta kratkim oduševljenim pozdravima uz 
svirku glazbe (intra tympanorum tubarumque 
clangores). Dok se to zbivalo u županijskoj zgradi 
dotle su građanski gardisti (militia civica) pored 
gruvanja mužara na brijegu kalvarije još triput is¬ 
palili svoje puške na glavnom trgu (ternis vicibus 
in foro jaculabuntur). 

Veliki župan Bartol grof Patačić već je među¬ 
tim bio prije stigao u Požegu, pa su slijedili još 
istoga dana njemu i kr. povjereniku kraći izvje¬ 
štaji za sutrašnji (6. lipnja) svečani dan skupštine 
i inštalacije. Na dan inštalacije poslije izrečenih 
govora kr. povjerenika i novoga velikoga župana 
u svečanoj običajnoj sjednici pred staležima i re¬ 
dovima i u času, kad se je klikovalo velikomu žu¬ 
panu i kad je bio triput nakon prisege dignut uvis 
(postquam novus provinciae moderator ternis via- 
bus in altum levatus fuerit) pucalo se iz pušaka i 
mužara, dok nije došao red na županijskoga bilje¬ 
žnika Dragutina Zengevalla, da izreče u ime stale¬ 
ža i redova svoj pozdravni govor velikomu župa¬ 
nu. Sve se to zbivalo u županijskoj dvorani, a za¬ 
tim se nastavila slava na ulicama, trgovima u cr¬ 
kvi itd. Od 200 na vojničku uvježbanih ljudi posta¬ 
vilo se nakon toga 100 bolje uvježbanih i opre¬ 
mljenih pod vodstvom kapitana Tersića i kanceliste 
Matakovića na trg sv. Terezije, gdje su s puškama 
na vojnički način pozdravili kr. povjerenika, veli¬ 
koga župana i svu njihovu pratnju, kad su išli u 
crkvu na »Te Deum«. Građanska opet četa s pu¬ 
škama (sclopetarii, jaculatores) kao i županijski 
stražari te školska mladež iza glazbe, pratila je 
gospodu do župne crkve sv. Terezije, gdje se na 
trgu dakako i opet pucalo za vrijeme službe Božje. 
Tako je bilo i na povratku iz crkve. Za svečanoga 
objeda, kad su bile izrečene tri zdravice (kralju, 
kr. povjereniku i velikom županu) pucala je po¬ 
žeška građanska četa. Onih 100 ljudi seljaka, koji 
su kroz više dana ostali zbog vježbanja za ovu 
svečanost u Požegi, primili su pored jedne porcije 
kruha na dan još 4 nč. dnevnice. 

Taj je raspored svečanosti dočeka kr. povjere¬ 
nika i inštalacije novoga velikoga župana sastavio 
po nalogu spomenutoga odbora, a prema starijim 


uzorima kod takovih zgoda, bilježnik požeškoga 
gradskoga magistrata Josip Štajdacher, pa je pre¬ 
ma njemu i izvršena inštalacija. 

Inštalacija se dakako izvršila »po starim tada¬ 
šnjim običajima« kako se vidi velikom i preveli¬ 
kom slavom, kod koje su pored spomenutoga kr. 
komisara-inštalatora Đure grofa Nitzkija i veliko¬ 
ga župana Bartola grofa Patačića bila nazočna sli¬ 
jedeća gospoda: Podžupan požeški Petar Maljevac, 
pakrački vladika Ćiril Živković, đakovački kano¬ 
nik Đuro Sertić, brestovački vlastelin Filip Strižić, 
pleternički i velički vlastelin Jakob grof Svetić, 
cernička vlastela Andrija i Ignacije Marković, gra- 
nički vlastelin Antun Janković, župan, bilježnik 
Dragutin Zengevall, župan, blagajnik Andrija Er¬ 
linger, župan, podblagajnik Antun Byff i Franjo 
Lipljanić, veliki suci Dragutin Odobašić i Josip Sa- 
račević, podsuci Ignacije Tucić i Franjo Adudić, 
asesori župan, sudbenoga stola Josip Garić i Jo¬ 
sip Višak, jurasori Matija Mlinarić i Ivan Sarače- 
vić kao zastupnici gospoštija Kutjeva (»fundi stu- 
diorum«) te Pakraca, Daruvara, Sirača i.Straže- 
mana (grofa Jankovića), sudac ili načelnik si. i kr. 
grada Požege Ivan Moguš, zagrebački kanonik- 
opat Filip Wohlgemuth, čazmanski kanonik Antun 
Milčić, podarciđakoni-župnici Ilija Marković i Ma¬ 
tija Zrinković, vrhovni ravnatelj nauka Ljudevit 
Marić, podžupan virovitički Dragutin Delimanić, 
zastupnik virovitičke županije Ivan Janković de 
Csalma, zastupnik srijemske županije Antun Cseh, 
blagajnik virovitičke županije Josip Kos, zagreba¬ 
čki kanonik — opat i ravnatelj plemićkoga 
konvikta Josip grof Sermage, kanonik čaz¬ 
manski i požeški župnik Luka Pejaković, 
podarciđakon i župnik novogradsk Ferdo Tre- 
pini, pakrački župnik Ivan Dvojak, zastupnici 
županija zagrebačke, varaždinske i srijemske Pa- 
vao Poldrugač, Josip Jagustić i Matija Gambery 
itd. Kako se vidi iz ovoga popisa, nijesu susjedna 
gospoda iz ugarskih županija gorjela »bratskom 
ljubavlju«, da se odazovu pribivanjem kod pome- 
nute inštalacije. 

Pod brijegom, na kojem su tada još stršili zidovi 
i kule nekadašnjega požeškoga grada, pekao se na 
ražnju vol i 12 ovnova. S podignutih skela na gla¬ 
vnom trgu bacalo se pečeno meso narodu na jagmu, 
a vino i rakija dijelilo se u škafovima (Bos assus in 
foro et 12 verveces a populo direpti, etiam copio- 
sum vinem et rakia in scaphis distributum). Kad se 
je vino i rakija iz buradi istočila, bacala bi se i 
veća i manja burad među narod okolnih sela. Ta¬ 
da je nastala prava utrka i otimanje za praznim 
buradima. Višeput se znali ljudi pojedinih sela na¬ 
tjecati za nadmoć, kojemu će selu pripasti bure. 

Ti se običaji vršili sve od prvih veliko-županskih 
instalacija 1745., kada su sve tri slavenske župa¬ 
nije utjelovljene pod bansku vlast. 

Bartol grof Patačić bio je prije veliki župan, do¬ 
tično upravitelj zagrebačke županije. Ivan Kuku- 
ljević Sakcinski navodi, da se je kod ustoličenja 
Patačićeva za požeškog velikog župana širila nje¬ 
mu u slavu u Zagrebu štampana hrvatska prigodna 


pjesma, koja je nosila ovaj latinski natpis: »Illu- 
strissmo D. Comiti Bartholomeo Patačić ad digni- 
tatem Supremi comitis comitatis Posegani subli- 
mato 1803. Zagrabiae 1803.« (Isporedi I. Kuku- 
ljević: Bibliografija hrvatska, I. str. 200. Zagreb 
1860.). 

Županovanje Bartola grofa Patačića pada u po¬ 
žeškoj županiji u najteže doba dugotrajnoga rato- 



MARKO RAŠICA: SAMOSTANSKI PARK U SV. JAKOBU. 


vanja protiv Francuza i njihova cara Napoleona. 
Nevolje toga ratovanja živo su se osjetile i na te¬ 
ritoriju požeške županije, jer je mnogo ljudi pojeo 
rat. Nestalo je stoke, a s ostavljenih i opustošenih 
polja prijetio je narodu glad. Pogibao od pobjedo¬ 
nosnoga Napoleona bijaše već prešla u strah. Ta¬ 
ko je za županovanja Patačićeva dao zagrebački 
Kaptol sve dragocijenosti prvostolne crkve preve¬ 
sti u požeški franjevački samostan. Gotovo 7 ne¬ 
djelja (od 27. studenoga 1805. do 14. siječnja 1806.) 
boravio je zagrebački kanonik Matija Vagyon u 


požeškom samostanu, da čuva pomenute drago¬ 
cijenosti. Tek poslije sklopljena mira u Požunu mc- 
gle su se povratiti u Zagreb. 

Županovanje Bartola grofa Patačića trajalo je 
u požeškoj županiji 9 godina i par mjeseci. Bolest 
ga prinukala te se dne 15. kolovoza 1812. odrekne 
županske časti zbog tjelesne nemoći (ob virium 
et sanitatis defectum). Mjeseca studenoga 1816. 
umro je na svom dobru u Martijancu. 

(Župan, arhiv u Požegi: Acta anni 1803. num. 
416., zatim Protoc. congregationum a 1803—1816.) 

NAŠE SLIKE 

Marko Rašica. Prikazujući umjetnički rad Rašičin (»Vije¬ 
nac« br. 4.) istaknusmo, da se bavi također i pejsažiranjem 
te da je dosad izradio vrlo mnogo pejsaža iz dubrovačke oko¬ 
lice, Boke Kotorske, sa otoka Krka i hrvatskog Primorja. 

»Uvijek sam volio prirodu,« počinje pričati Rašica, pri¬ 
kazujući svoju sklonost za pejsaž. »Boraveći dane i dane 
među hridinama i čempresima pa pod borovljem za oluje i 
lijepog vremena, zimi i ljeti« — oduševljeno govoreći na¬ 
stavlja — »gledao sam i slušao kako se priroda budi i us¬ 
pavljuje, kako buji i kako vene; kad me dulje vremena ne 
biva u Dubrovniku, spopadne me takova nostalgija, te jedva 
čekam, da pohitim onamo dolje, da upijem u se svježe i 
okrepljujuće slike majčice prirode. Tad nastaju moji pejsaži, 
koje iznosim iz duše svoje kao proćućeni užitak prirodnih 
ljepota moga rodnoga kraja.« 

I doista pregledavajući njegove pejsaže, opažamo, da Ra¬ 
šica najradije zahvaća motive iz donjih krajeva naših; iznosi 
ih odanle, gdje je prošao svoje djetinjstvo i svoju mladost. 

Pa ga stoga možemo nazvati pejsažistom »hrvatskoga 
juga«. 

Donoseći u reprodukciji nekoliko pejsaža Rašičinih, oda- 
brasmo upravo one r koji nose na sebi florističko obilježje 
južnih krajeva naše Dalmacije: 

Vila u sv. Jakobu kod Dubrovnika (u repro- 
dukcji). Vile dubrovačke u okolišu njegovome građene su 
obično na romantičnim provalijama i dubodolinama, pod 
kojima se zapljuskava katkada i bijesno more. Ograđene su 
kamenim klesanim zidom, stvarajući neku vrstu male tvrđave 
ili malog grada. Unutar zida nalaze se parkovi i vrtovi, zasa¬ 
đeni bujnim cvijećem i tropskom florom. Tu ima: čempresa, 
borova (pinija), agava, kaktusa, oleandera, mlječova, vinove 
loze, smokvi, bresaka, kajsija, rogača, šipka (granatna 
jabuka), trešnji, oskoruša, košćela, čičimaka, planika četruna, 
limuna, narandža i datulja; blago podneblje primorsko čini, te 
narandže, četruni i limuni ovdj/e dozrijevaju, dapače i datulje 
sazore te se mogu jesti. 

U tim su vilama stanovali a i stanuju gospari dubrovački, 
okruženi komfortom, što su ga pribavili u velikome svijetu, 
uživajući u svome zatišju i bujnoj flori, kojom su svoj dom 
okružili. 

Čempresi na Lap adu (dvorac Rašičin). Širokim 
krošnjama pinija suprotstavljaju se vitki čempresi simbol 
vječne tuge. Čempresi na Lapadu i to na groblju sv. Mihalja 
spadaju među najveće u Evropi (50 met. visoki). Mnogi 
umjetnici upotrijebili su ovaj prirodni park u svojim slikama; 
vele da ga je i slavni Bocklin upotrjebio u jednoj svojoj kom- 
pozociji (Todten-Insel). Čempres je vječno mrk, vitak, elasti¬ 
čan, pružajuć nebu pod oblake. U dvoru Rašičinom ima 
cijela jedna aleja. Na slici vidi se uvala sv. Martina a preko 
uvale otok Šipan. Cijela dubrovačka okolica ima u obilju 
čempresa. U neposrednoj blizini Dubrovnika u Rijeci dubro¬ 
vačkoj ima čitava šuma čempresa, pa je po njoj prozvano i 


tamošnje selo Čempresata. Kad stane povjetarac maestral 
duvati, tad se u tome gaju čuje psikanje i žviždanje, a kad 
bura zaduva, tad ovo žviždanje mistički djeluje. 

Samostanski park u sv. Jakobu. Taj se samo¬ 
stan nalazi nasuprot otoka Lokrumu. U tome parku ima 
borova, čempresa, palma i agava sa stoljetnim plodom. Tu 
je bio dominikanski samostan, jedan od onih brojnih, što se 
nalaze u okolini dubrovačkoj. U tome se samostanu prepi¬ 
sivala djela dubrovačkih pjesnika. Sada se taj samostan 
nalazi u rukama općine dubrovačke te služi kao lazaret za 
kužne bolesti. 

Maslinik u svitanju. To Je maslinov gaj sa La- 
pada prikazan kad se budi ljeti u jutro prije izlaska sunca. 
Sve je tad nekom srebrnom maglicom zaogrnuto, na travi 
cakli se rosa, a kroz granje šulja se prvo svijetlo praskozorja. 
Po duljini travnjaka vide se otoci, a u njima međe od kamena 
obrasle mahovinom. 

Kad zaduva istočnjak. Na toj slici uhvatio je 
Rašica pogled na Dubrovnik iza sv. Jakoba, u času kad je 
stao duvati podmukli levante (istočnjak), dižući iz dubine 
morske velike valove, koji na mahove udaraju o obalne hri¬ 
dine. Tad svaki gleda, da se svojom lađom na sigurno sklone 
i ukotvi. a j 

UMJETNOST 

KAZALIŠTE. 

Repertoar Hrvatskog Kazališta u Zagrebu. Ožujak: 27. 
Gogolj, Ženidba. Sasma nevjerojatan događaj. Komedija 
u tri slike. (42. put). 28. Bogdan Katerwa, Prolaznik. 
(6. put). 29. Božo Lovrić, S i n. (5. put). 30. Richard Wagner, 
P a rs i f a 1. Svečani posvetni prikaz. Preveo M. Nehajev. 
(7. put). Travanj: 1. Richard Wagner, Parsifal. (8. put). 
2. prije podne: Ciklus madrijala. (Talijanska zborna 
muzika XVI. stoljeća). Izvodi hrvatsko pjevačko udruženje 
»Lisinski«. Dirigent Krešimir Baranović, artistički vođa u- 
druženja; popodne: E. Labiche - Mare Michel, Firen¬ 
tinski šešir. (4. put), naveče: Johann Strauss, Šišmiš. 
Opereta u tri čina. (82. put). 3. Richard Wagner, P a r s i- 
f a 1.(9. put). 4. De Caillavet, de Fledes, Ljubav b d i. Ko¬ 
medija u četiri čina. (20. put). 

Milka Ternina. (Prigodom 25. godišnjice njenog posljed¬ 
njeg gostovanja u zagrebačkom Narodnom kazalištu.) Milka 
Ternina rodila se g. 1863. u Vezišću kod Vojnog Križa. Još 
od malih nogu, sa šest godina, došla je, poslije smrti svoga 
oca, u kuću svog ujaka, hrvatskog književnika Janka Jur- 
kovića, gdje je primila odličan odgoj u dobrom patriotskom 
duhu. Pjevanje učila je, i ne misleći ispočetka na umjetni¬ 
čku karijeru, kod Ide Wimberger (privatno), koja je pouča¬ 
vala pjevanje po metodima bečkog konzervatorija. Već u 
prvim počecima odlikovala se medju najboljim njenim uče- 
nicama i nastupila na produkciji Wimbergeričine škole u 
Glazbenom zavodu sa solo tačkom. Čitava kritika jedno¬ 
glasno je konstatovala veliki dar za pjevanje kod Milke 

Ternine i izrazila nade u budućnost mlade učenice. Poslije 
ovih kritika i na nagovor svoje okolne i prijatelja, Milka 
Ternina odlučila je da se posveti ozbiljno studiju pjevanja 
pa je nastavila nauke na bečkom konzervatoriju, kud je po¬ 
šla g. 1880. Po uspjelom prijamnom ispitu primljena je od¬ 
mah u viši tečaj, gdje je bila učenica čuvenog Gansbachera 
Opeovano je nastupila u Beču s odličnim uspjehom. Ope¬ 
tovano je nastupila u Beču pri javnim priredbama konzer¬ 
vatorija s lijepim uspjehom. Još za vrijeme svojih studija 
nastupila je u zagrebačkom starom kazalištu kao Amelija 
u Balio in maschera i oduševila zagrebačku publiku. 
Svi su se radovali, da će Ternina, poslije svršenih studija, 
nadomjestiti primadone tuđinke i biti prva primadona Hr¬ 
vatica. Dovršivši studije u Beču (1883.), pjevala je u Za¬ 
grebu ponovno Ameliju. Uspjeh je bio ogroman. Među osta¬ 
lim cvijećem i darovima isticao se vijenac sveučilišne omla¬ 
dine s natpsom: »Nadi hrvatske opere«. 

Medjutim, kraj svih ogromnih uspjeha koje je imala, 
angažman nije joj bio ponuđen. Razne teaterske intrige uči¬ 
nile su i ovdje svoje, pa je angažovana kao primadona neka 
početnica Riittfi, Švicarka. Tako je Ternina otišla u inostran- 
stvo i nastupila prvi svoj angažman u Leipzigu, gdje je ostala 
tek jednu godinu dana ne našavši na ondješnjoj operi svoje 
pravo polje. Sezonu 1884.—1886. provela je u Grazu, gdje 
je imala velike uspjehe i bila silno voljena od publike. Tu 
je počela spremati svoj wagnerijanski repertoar. 1886. pre¬ 
selila se u Bremen gdje je pjevala samo prve partije Wag- 
nerovih opera. Njezine bremenske sezone pronijele su joj 
slavu po Njemačkoj i o njoj se počelo pisati kao o pjevačici 
velikog stila. 1889. bila je pozvana na gostovanje u Mun- 
chen, gdje je i nastupila svoj angažman god. 1890. Iz Bre¬ 
mena došla je u Zagreb 1887. i pjevala Amelju u korist iz¬ 
gradnje Hrvatskog Učiteljskog Doma, društva Dobrotvora i 
društva sv. Vida za izgradnju sljepačkog doma. Poslije toga 
nije bila u Zagrebu do 1894. 

Nije dolazila, jer Zagreb nije imao opere, i tek je 31. ja¬ 
nuara 1894. pjevala na koncertu, koji je priredio Glazbeni 
zavod u korist svojih siromašnih učenika. Na programu bila 
je arija iz Lisinskove opere Ljubav i zloba, arija iz 
Fidelia (Beethoven), četiri pjesme Griega, Leoncavalla, 
Godarda i Zajca, dodala je molitvu iz Tannhausera. Uspjeh 
zagrebačkog koncerta bio je ogroman i publika poslije svr¬ 
šenog programa naprosto nije htjela da izide iz dvorane. 
Još iste večeri zamoljena je od Odbora za osnutak sljepač¬ 
kog zavoda, da bi priredila još jedan koncerat u njihovu 
korist. Međutim, njen dopust bio je prekratak, no ipak je 
pristala da pjeva odmah narednog dana 1. februara, u ma¬ 
tineji, koja je priređena u Glazbenom zavodu. Programu 
uspjelog koncerta dodala je još Gounodovo Proljeće. 
Iako za objavu koncerta nije bilo vremena, karte su bile 
razgrabljene u prvi čas. 

Kad je 1895. otvoreno novo hrvatsko kazalište u današ¬ 
njoj svojoj zgradi, bila je veća mogućnost, da se nastupima 
ovako odlične umjetnice na opernoj hrvatskoj pozornici da¬ 
de dostojan okvir. Tadanji intendant Miletić uputio joj je 
pismo god. 1897. i pozvao je na nekoliko gostovanja u Za¬ 
greb. Milka Ternina prihvatila je poziv s oduševljenjem, 
naglašujući, da joj taj poziv čini čast; da će biti osobito po¬ 
čašćena sretnom mogućnošću, da može nastupiti u Zagrebu. 
Međutim, čitava godina 1897. bila je kod nje ispunjena raz¬ 
nim obavezama i ona je obećala, da će moći da provede 
u Zagrebu mjesec mart 1898. 

Nastupila je prvi put Elizabeta u Tannhauscru. 
Prije dugog čina bio je svečan pozdrav na pozornici. Pred 


otvorenim zastorom pozdravila ju je Micika Freudenreich 
od strane kazališta i predala joj veliki lovor vijenac od in¬ 
tendanta Miletića. Mlade Hrvatice predale su joj ogroman 
srebreni lovor vijenac na kom je na svakom listu bio po je¬ 
dan zlatni potpis mladih Hrvatica iz Zagreba i provincije. 
Osim toga predana joj je i adresa zagrebačkih gospođa. 
Cvijeća i vijenaca bilo je sa svih strana; kad se Ternina po¬ 
javila na pozornici cvijeće je padalo sa svih sufita i iz gle¬ 
dališta. Kad se spustio zastor poslije pozdrava, prenatrpana 
kuća toliko je aklamirala veliku i slavnu umjetnicu, da je 
morala nebrojeno puta izići pred zastor, gdje je ponovno 
bila obasipana cvijećem i letačima s prigodnim pjesmama. 
Silno oduševljenje ostalo je na istoj visini tečajem čitave 
predstave. Poslije svršetka prenijelo se na ulicu i veći dio 
publike sakupio se pred umjetničkim ulazom kazališta, oda¬ 
kle su je svi pratili do Grand hotela, gdje je bila odsjela. 
Mladež je ispregla konje i u triumfu je odvezla do pred 
njen stan. 

Triumf Milke Ternine bio je pravi triumf vladarice 
umjetnosti. Kazališna uprava telegrafski je čestitala nadin- 
tendantu miinchenskih dvorskih kazališta Possartu. Possart 
je najljubeznije zahvalio i produžio Ternini dopust tako, da 
su se mogle dodati još 2 predstave. Osim spomenute Eliza¬ 
bete pjevala je Ternina tada u Zagrebu 8. marta Eleonoru 
(T r o v a t o r), 11. A i d u, 15. Fidelia (prva izvedba u 
Zagrebu), 17. Fidelia (u korist Mirovinskog zavoda čla¬ 
nova Narodnog kazališta u Zagrebu). Tim povodom tele- 
grafirao je Miletić iz Arca, gdje se nalazio na liječenju, i 
imenovao Milku Terninu začasnim članom našeg kazališta. 
19. marta imala se davati A i d u, ali se predstava zbog bo¬ 
lesti Cammarotine morala otkazati, pa je mjesto A i d e 
dana predstava Tannhauser. Na tu predstavu došlo je 
mnogo svijeta iz bliže provincije, odakle je toga dana stiglo 
nekoliko posebnih vlakova. U svim partijama, u kojima je 
gostovala u Zagrebu, ostavila je najdublji utisak. Najtrajniji 
bio je od njenog Fidelia, koji je ona uostalom najvolila pje¬ 
vati ga svuda. Čitava kritika, naročito u Miinchenu, slagala 
se u tome, da je u toj partiji nenatkriljiva i jedina koja u- 
opće tu partiju može pjevati. Poslije svoje scene u tamnici, 
gdje je istakla kao pjevačica i kao tragetkinja ostavljala je 
takav dojam, da je publika šutjela i u pauzi. 

21. marta bilo je njeno oprosno gostovanje u partiji Eli¬ 
zabete. Predstava je bila u korist Društva za poljepšanje 
Plitvičkih jezera. Ne treba posebno isticati, kakvo je slav¬ 
lje bilo prigodom njenog oproštaja i kako je rastanak bio 
bolan. Izrečeno je nekoliko govora, među kojima spominje¬ 
mo govore prof. Ferde Millera i prof. Janečeka, koji ze za¬ 
hvalio u ime društva Plitvičkih jezera i predao joj povelju, 
po kojoj se jedan od najljepših slapova prozvao njenim ime¬ 
nom. Ujedno joj je predana i slika tog slapa. Osim toga do¬ 
bila je zlatni lovor vijenac od oba odbora, srebrene lovor- 
vijence od mirovinskog zavoda, lovor-vijenac s vrpcama od 
nekih gradova, pjevačkih društava, srebrni lovor-vijenac od 
sveučilišnih građana. Ovim oproštajem završena su gosto¬ 
vanja Milke Ternine u Zagrebu. Potom se vratila u Miin- 
chen da nastavi svoje plodonosno djelovanje u tom gradu. 

U mjesecu junu god. 1897. gostovala je u londonskom 
Convent Gardenu (na prvoj njezinoj predstavi u Zagrebu 
bio je prisutan dopisnik londonskog Timesa O'Neill). Polu¬ 
čivši ogroman uspjeh pri prvom gostovanju (pjevala je Isol- 
du) postala je atrakcijom za londonsku publiku i engleski 
kralj i kraljica prisustvovahu na svakoj njenoj predstavi. 
Njen uspjeh bio je tolik, ona se toliko razlikovala od svih 

njemačkih Isolda, da je oduševila publiku, tu hladnu lon¬ 
donsku publiku, koja je izišla iz svoje otmjene rezerve i 
bučno neprekidno aplaudirala. Od wagnerijanskih partija 
pjevala, je u Londonu još Brunnhildu ii Sieglindu. Kod Fide- 
lia dobila je aplauz na otvorenoj sceni: publika je ustala sa 
.svojih sjedala i dugo je pozdravljala. Čak su londonski kri¬ 
tičari prigovarali ovakvom načinu odobravanja i odušev¬ 
ljenja, pišući međutim, da s radošću očekuju njena skora 
gostovanja. U London doputovala je i udovica Wagnerova 
Cosima Wagner, da čuje nju i druge čuvene wagnerijanske 
pjevačice. Spremali su se, naime, za godinu 1889. Festspieli 
u Bayreuthu. Tu se Ternina očitovala kao najveća wagne- 
rijanska pjevačica čitave savremene Evrope i Amerike. U 
Bayreuthu pjevala je 1889. Kundry u Parsifalu. Tom zgodom 
možemo naglasiti, da je ona izvan Beureutha prva pjevala 
Kundryy i to u new-yorškoj Metropolitan operi. Sve kritike 
su jednodušno isticale njenu genijalnu umjetničku tvorevinu 
naglašujući, da je natkrilila sve svoje predšasnice. 

Puccinijevu T o s c u pjevala je prva u Londonu i u Ame¬ 
rici. 1900. kreirala je T o s c u u Londonu pod samim Pucci- 
nijem, koji je izjavio, da dosad nije ni čuo ni vidio takve 
Tosce i zvao je da dođe pjevati u Milan, što je ona odbila, 
budući obvezana na gostovanja u Americi. Tom prigodom 
pisale su kritike, da je Ternina glumački nadvisila i samu 
Saru Bernhardt, za koju je Victorien Sardou i napisao ovo 
svoje dramatsko djelo. 

U Americi pjevala je Milka Ternina devet puta. Tu je 
nastupala u svim wagnerijanskim velikim partijama i u 
Beethovenovom Fideliu, Valentni (Hugenoti) i Tosci. Kod 
krunidbenih svečanosti ruskog cara Nikolaja II. u Moskvi, 
pjevala je na izričitu želju carice na jednom koncertu Isol- 
dinu smrt. Bila je odlikovana i obasipana izražajima prizna¬ 
nja od strane ruskog carskog para. 

Tečajem svoje slavne svjetske karijere, pjevala je zaje¬ 
dno s prvim zvjezdama svijeta kao što su Jean de Reszke, 
Van Dyk, Slezak, Van Roy, Caruso, Francesco d’ Andrade 
a od dirigenata pod kojima je nastupala spomenut ćemo 
samo najznatnije: Biilow, Lewy, Mottl, Mancinelli, de Vigna. 

Godine 1906. gostovala je u Munchenu kao Sieglinda. 
To je njen posljednji nastup na pozornici, iako toga onda 
nitko nije slutio. Radi nesretne bolesti živaca morala se po¬ 
vući, odustala je od zakazane turneje u Ameriku i nije ni¬ 
kad više nastupila. Svoje umjetničko djelovanje prekinula je 
Milka Ternina na vrhuncu svoje slave. Povukla se u svoju 
vilu u Berchtesgadenu, ali se docnije preselila u Beč. 1913. 
došla je u Zagreb gdje i sada živi u zatišju, povučena, u kru¬ 
gu svoje najbliže rodbine i najdražih prijatelja. 

Za svoje zasluge na umjetničkom polju odlikovana je 
1921. ordenom sv. Save III. stepena, a ranije za svog bavlje¬ 
nja u Munchenu dobila je zlatnu bavarsku Ludwigowu me¬ 
dalju za znanost i umjetnost i meiningški krst za zasluge 
u znanosti i umjetnosti. 

U velikom svijetu i u velikoj svojoj slavi Milka Ternina 
nije nikad zaboravljala svoje male domovine. Odgojena u 
patriotskom duhu, kako smo već spomenuli, ostala je uvijek 
dobra Hrvatica i nije propustila nikad prilike, da to sva¬ 
gdje istakne, a brinula se za to, da to preko novina dozna 
i publika svih gradova u kojima je ona nastupala. Sa sobom 
je nosila uvijek po nekoliko hrvatskih pjesama, koje je u 
danim zgodama pjevala. Svi njeni nastupi u Hrvatskoj od¬ 
nosno u Zagrebu, bili su u korist humanitarnih institucija, 
kojih ne zaboravlja ni danas, živući u otmjenoj tišmi. 


GLAZBA. 

U Velikom tjednu kao da je svraćena sva pozornost 
crkvenoj i duhovnoj muzici. Utihnula je vreva u koncertnoj 
dvorani, a samo kazališne išlo je ususret općenitom ugođaju 
ovih dana prikazivanjem Wagnerovog posljednjeg djela 
svetog prikazivanja, u kojemu se najviše zasade kršćanstva 
silnim zamahom iznose u najumjetničkijoj formi. Bilo je već 
i u posljednjim programima prije velikog tjedna osjećati bli¬ 
zinu ovih dana i duhovni koncerat »Mladosti« ponovio se u 
prvostolnoj crkvi; »Filharmonija« je na zadnjem koncertu 
izvela Korzakovljevu Uskrsnu uvertiru i Brahmsove Ozbiljne 
popijevke na biblijske tekstove. No pravu duhovnu muziku 
imali smo doživjeti i proživjeti u okviru crkvenih svečanih 
obreda kroz sve ove dane. Lamentacije u Velikom tjednu od¬ 
vajkada su Zagrepčani voljeli slušati. Puna crkva svijeta 
vazda je pobožno slušalo pjevanje Jeremijinih tužaljki. 
Vazda su pri tom nastupali vješti koralisti, a bilo je i solista 
nekoralista, koji su s uspjehom nastupali kod tih priredbi. 
Ove sam godine samo jedared, i to na Veliki petak slušao 
mile i tople zvukove plača Jeremijinog, pa mi je došla na 
pamet smiona misao, luda: »Ne bi li se našlo prilike i mo¬ 
gućnosti, da pokušaju zvani za to faktori, kako bismo čuli 
jedanput »Muku i smrt Kristuševu po sveteh Evangelist ah 
Mateu i Janusu popisanu — — kak se po navadi velikoga 
tjedna z velikom popožnostjum vu stolnoj cirkvi zagrebačkoj 
vsako leto popeva.« Ima osim izdanoga zbornika iz god. 1764. 
(izdao T. Z. Pervizovićji rukopisnih zapisa ovih napjeva* 
čuvaju se u knjižnici akademije. Rukopis Krsta Peršića, 
kanonika zagrebačkoga, je iz god. 1683. Negda se je »vsako 
leto popevala«, zašto da je sada jedanput ne pokušamo pje¬ 
vati. Možda bi se veliki trud, koji zahtijeva organ'zovanje 
takove priredbe, obilno naplatio punim moralnim uspjehom. 

Na sam Uskrs u svim se crkvama zagrebačkim za litur¬ 
gijskih činova pjevalo, pjevalo se posebnom pažnjom. Sam 
svečani čin, pa onaj ugođaj vedre radosti, koji je nagnao 
mnogo svijeta u prostrane crkve naše, davao je kao vazda 
svemu nastojanju osobitu cijenu. No naši crkveni zborovi 
nijesu na žalost potpuno osjetili zamašitost ove činjenice* 
nijesu se potpuno spremli, da svoju zadaću izvrše savršeno. 
Crkveni zbor u katedrali negda je bio zvučniji, broji pjevača 
kao da je postao mnogo premalen, a njihova grla nedostatna, 
da ispune prostorije punoćom zvuka. Sitni glasovi dječački, 
sama svjetost, zvučna i radost naivna izražaja isticali su po¬ 
vrh krupnih glasova muških. U crkvi sv. Marka — posjetio 
sam samo ove dvije — obuzelo me isto osjećanje. Tu je na¬ 
stupio Oratorijski 1 zbor svojim muškim — i to, kako su mi 
kazali, — nepotpunim zborom. Manjak glasova osjećao se 
suviše u nerazmjeru zvučnosti sitnih i krupnih dionica, a i 
sprema nije bila do skrajnosti dotjerana. Crkvena je muzika, 
naročito pak ova zu liturgijskih činova, jedan dio, sastavni 
dio samoga činat. I njome ima da proniče dah religije, sta¬ 
panje s činom, na pravom mjestu zaista može biti potpuno, 
pa je onda od neodoljiva čara: molitva vjernika svome spa¬ 
sitelju. Nadam se, da će i u tom pogledu baš zbor Ora¬ 
torijski — udruženje dobrovoljaca, koji se iz oduševljenja 
za tu vrst muzike organizovaše, da dignu stanje reprodukcije 
u crkvenoj muzici, unijeti novih pobuda, rozotkriti nove 
vidike. Možda je baš ovakovim nastupanjima u ovakovim 
zgodama najljepša prilika, da se propagiraju intencije toga 
zbora; možda je tu valjalo pokazati baš ono najviše prije, 
nego na koncertima. Neka o tome oni razmisle. 

Dr. Br. Š. 


Izdavači i vlasnici: Dragutin Nemet i drugovi 


Tisak »Tipografije« d. d. Zagreb. 

NntQo svoje najnovije hosmefKke preparate: 

Shampoon u omotima, Prašak za bijele cipele, 

Shampoon tekući, Rouge tekući, 

Pouđre u 4 boje, Rouge čvrsti, 

Pouđre špec'al, Sol za kupke, 

Pouđre na kilograme, Baby Pouđre, 

Pouđre u kamenu. Prašak proti znojenju, 

Prašak za zube, Briliantine tekući, 

Pasta za zube, Briliantine u teglama, 

Parfumi, Briliantine u tubama, 

Eau đe Cologne,* Pomađa za usne, 

Eau de Cologne Russe,* Crnilo za obrve, 

Eau de Bouleau Manicurette, 

|Birkenwasser) Huile de Noisette, 

Eau de Quinine,* Huile de Bardanc, 

Bay-Rum,* Vinaigre de Toilette, 

Crema za lice, Coniferensprit, 

Stipsa za brijače. Lotion de Lilas, 

Sapun za brijače, Spužve od gume. 

Preporučamo naše parfume u najnovijim mirisima i u elegant¬ 
nim brušenim bocama, koji su ravni francuskim parfumima. 

Proizvodi označeni sa zvijezdom dobiju se u pol-lit. bocama. 

Naše rabljene prazne boce kupujemo. 

Tražile naš nafnovlfi dičnih. dobijete do bodova! 

Bona se razasute 1 pometem! Dobiva se svagdje. 




Tisak 'Tipografiju« 4 4, Zafreb. 


















